Hasiera / Berriak / Mondragon Unibertsitateak eta Somorrostro Prestakuntza Zentroak lankidetza-hitzarmena izenpetu dute\nBilbon, 2019ko ekainaren 10ean. Mondragon Unibertsitateko Goi Eskola Politeknikoak Ingeniaritza Mekatronikoko Gradua eskainiko du Bizkaian, Somorrostro Prestakuntza Zentroarekin lankidetzan, 2020-2021 ikasturtetik aurrera. Erakundeok izenpetu berri duten lankidetza-hitzarmenaren arabera, bi ikastetxeotako irakasleek elkarlanean jardungo dute, Ingeniaritza Mekatronikoko Gradua ematen, etengabeko prestakuntza modu koordinatuan eskaintzen eta ikerketa-proiektuak eta enpresei zuzendutako transferentzia-proiektuak gauzatzen. Bi ikastetxe horien arteko lankidetza-harremana gaur bertan mamitu da, hitzarmen hau izenpetzeaz batera. Hauek izan dira sinatzaileak: Juan Maria Palencia, Mondragon Goi Eskola Politeknikoaren (Mondragon Unibertsitateko goi-eskola politeknikoaren jabe den irakaskuntza-kooperatibaren) zuzendaria, alde batetik, eta Joseba Segura, Marcelo Gangoiti Fundazioaren (Somorrostro Prestakuntza Zentroa partaide duenaren) presidentea eta Bilboko Elizbarrutiaren Gotzain laguntzailea, bestetik. Bertan izan da Cristina Uriarte Hezkuntza sailburua ere.\n«Euskadin enpresari gehien begiratzen dion unibertsitateak eta EAEko Lanbide Heziketako ikastetxerik handienak bat egin dute industria-enpresen beharrizanei erantzuteko berariaz diseinatutako ingeniaritzaren alorreko gradu-tituluak eskaintzeko Bizkaian», adierazi du, Mondragon Unibertsitateko Goi Eskola Politeknikoaren zuzendari Carlos Garcíak.\nEnpresei estuki lotuta dagoen unibertsitatea\nMondragon Unibertsitateak oso lotura handia du enpresekin. Berritzailea da gainera, bai irakaskuntzaren alorrean, bai enpresekin lankidetzan garatu duen ikerketa aplikatuaren ereduan ere. Unibertsitatearen izaera berritzaile horrek eragina du, halaber, bere kokapen geografikoan. Unibertsitateak lurraldearen egituraketan sinesten du sorreratik bertatik ―duela 75 urte―, uste baitu unibertsitateak jarduera ekonomikoa eta aberastasuna sortzen dituela bere ingururik hurbilenean.\nIzan ere, gaur egun, 9 campus ditu EAEn, eta 5 laborategi EAEtik kanpo. Eredu horrek, baina, baldintza berezi bat eskatzen du, gizartea eraldatzeko eginkizuna beteko badu: elkarlanean eta ezagutza-trukean aritzeko enpresa-ehun bat egotea.\nUnibertsitateek berebiziko eginkizuna dutela eta gazteen benetako akuilariak direla argi izaki, Mondragon Unibertsitateak hitzarmen hau bultzatu du, Somorrostro Prestakuntza Zentroarekin batera, Bilboren eta Bizkaia osoaren garapen ekonomikoaren bidean laguntzeko asmoan. Mondragon Unibertsitateko Goi Eskola Politeknikoaren zuzendari Carlos Garcíaren esanetan, «bi erakundeok aitzindariak dira prestakuntza teknikoan, baita tokiko enpresekin hitzarmen egonkorrak egiten ere, horien oinarri teknologikoa eta, ondorioz, lehiakortasuna hobetzeko eta, horrela, eskualde-garapenean laguntzeko».\nBi erakundeok gizartea hobetzeko egiten duten etengabeko ahalegin horretan, funtsezko eginkizuna jokatzen du etengabeko prestakuntzak, langileen profil profesionalak etengabe egokitzeko mekanismoa den heinean. Etengabeko prestakuntza lehiakortasunerako gakoetako bat da, eta etorkizunean gehiago izango da, industria-enpresen artean gehienbat. Hori are garrantzitsuagoa da Bilbo Handiaren kasuan, bere industria-sektorea zaintzeko eta sendotzeko asmo argia duela kontuan izanda. Unibertsitateak 6.500 profesional baino gehiago trebatzen ditu urtean, etengabeko prestakuntzako programetan. Horren haritik, Mondragon Unibertsitateko Goi Eskola Politeknikoaren zuzendariak hauxe dio: «etengabeko prestakuntzako programak lantzen segitu behar dugu, lanpostuetara bideratuta egongo diren prestakuntza-programak, alegia. Testuinguru horretan kokatu behar da, hain zuzen, Somorrostro Prestakuntza Zentroarekin egin dugun hitzarmen hau. Izan ere, hitzarmen horren bidez, ezagutza enpresetara hedatzen estatuan gehien saiatzen den unibertsitate honek bere alea ipini nahi du Bilbo Handiko industria-enpresen etorkizuneko beharrei erantzuteko, bi helburu hauekin: batetik egungo enpresen lehiakortasuna hobetzea eta bestetik, ekintzailetza teknologikoaren bidez, Bilbo eta Bizkaia berrindustrializatzeko estrategian laguntzea».\nIngurua garatzearekin konprometitutako zentroa\n72 urteko esperientzia bizkarrean duela, Somorrostro Prestakuntza Zentroak konpromiso sendoa izaten jarraitzen du Bilbo Handiko herritarrekin eta ingurunearekin, eta mugakide dituen EAEko eskualdeekin. Harreman estua du, halaber, enpresa-ehunarekin, enpresa ertain eta txikien beharrizanetan arreta berezia jarrita betiere. Somorrostro Prestakuntza Zentroa kalitatearen eta ondo egindako lanaren erreferentea da.\nGaur egun ere, Bizkaiko unibertsitatez kanpoko heziketa-eskaintzarik osoena izaten jarraitzen du Somorrostro Prestakuntza Zentroak: 2.000tik gora ikasle ditu, DBHn, Batxilergoan eta Lanbide Heziketan. Lanbide Heziketaren munduan ibilbide luzea duelarik, 27 prestakuntza-ziklo eskaintzen ditu gaur egun: 4 oinarrizkoak, 9 erdi-mailakoak eta 14 goi-mailakoak.\nInguruaren garapen sozioekonomikoaren aldeko konpromiso horretan, Prestakuntza Duala bultzatzen dihardu berarekin harremanetan dauden 500 enpresa baino gehiagotan. Hezkuntza-modalitate horrek ikasketak eta enpresako lana txandakatzeko aukera eskaintzen die ikasleei. Era horretan, ikasleek ikasketak amaitu ondoren aurkituko duten errealitatera hurbiltzen da ikaskuntza. Konpromiso horrek ez luke zentzurik lan-mundura sartzeko laguntzarik gabe. Enplegu Zentroak funtsezko eginkizuna du horretan. 2018. urtean, Lanbideren erakunde laguntzaileen artean beste inork baino lanpostu gehiago kudeatu zituen. Zentroak hogei urte bete ditu, dagoeneko, alor horretan lanean, Lanbide Heziketa enpresaren mundura hurbiltzearen aldeko apustu garbia eginda.\nSomorrostro Prestakuntza Zentroko zuzendari Javier Laisecaren esanetan, «prestakuntzarako aukera berriak bilatzea eta enpresa-ehuna berritzen laguntzeko konpromisoa bultzatzea dira hitzarmen hau izenpetu dugun bi erakundeon helburuak».\nEAEn bereizita eskaintzen ziren baina enpresetan behar berei erantzuten zieten hiru ezagutza-alor (makinaren mekanika, elektronika eta informatika) batera biltzeko asmoz sortutako lehen titulua da Ingeniaritza Mekatronikoko Gradua. Hala, 4.0 industriaren alorrean garrantzi handiko prestakuntza-beharra asetzen du gaur egun graduak. Unibertsitateak 2017-2018 ikasturtean eskaini zuen lehen aldiz gradu berria, eta tituluak erabateko arrakasta izan du geroztik. Gaur egun, 79 ikasle ari dira gradua ikasten Goi Eskola Politeknikoan, Arrasateko campusean.\nGoi-mailako prestakuntza-zikloetako ikasleei zein batxilergoko ikasleei dago zuzenduta, baina egin beharreko ibilbideak desberdinak dira kasu batean eta bestean. Prestakuntza-zikloetatik datozen ikasleek unibertsitateko 3 ikasturte egin behar izaten dituzte, aurreko ikasketetan lortutako konpetentziek eskola-urte baten adinako balioa baitute. Aldiz, batxilergoko ikasleek 4 urteko ikasketak egin behar dituzte gradua burutzeko.\nTitulua prestakuntza dualaren ereduaren arabera dago antolatuta: gradu-titulua lortzeko zehaztutako konpetentziak eskolako ikasketak eta enpresako praktikak txandakatuz eskuratuko dira. Hirugarren mailatik aurrera, ikasleek lanaldi erdia bete beharko dute enpresan. Goi Mailako Prestakuntza Zikloetatik datozen ikasleen kasuan, prestakuntzaren lehen 2 seihilekoak unibertsitatean egingo dira, eta, hurrengo hiruretan, ikasleek eskolako ikasketak eta enpresako egonaldiak txandatuko dituzte. Enpresan daudela, ikasleek beren gradu-ikasketetarako zehaztutako konpetentziak eskuratzen jardungo dute lanean, eskolako tutorearen eta enpresako mentorearen gainbegiradapean. Azken seihilekoan, ikasleek enpresan jardungo dute soilik, gradu-amaierako lana egiten.


inicioEUJosé Miguel Parra Torres2021-06-29T10:45:49+02:00\nUZTAILA – IRAILA\nKulturako Zuzendaritza Nagusia-Vianako Printzea Erakundeak Xakobeo 21-22 ospatzeko, Donejakue bidearen ondare kulturala eta zeru-bidearen ezagutza zientifikoa konbinatzen dituen egitaraua antolatu du. Hartara, Bidea, Ondarea eta Zientzia izeneko proiektua garatu du, 2021eko udan askotariko jarduerak eskainiko dituena ibilbide xakobeoek Nafarroan zeharkatzen dituzten hainbat txokotan.\nEgitarauak ondare kulturalera hurbiltzea proposatzen du, ikuspegi eta lan-ikuspuntu berrietatik ondare kulturalaren analisi zientifiko eta teknologikoa eginez. Besteak beste, materialak, pigmentuak, egiturak eta geometria aztertuko dira, baita Bidea egin zuten edo Erdi Aroaz geroztik haren monumentuetan dautzaten gizabanakoen hondakinak birraztertu ere. Jarduerok osatzeko, behaketa astronomikoak egingo dira izarren bidea hobe ezagutze aldera; unibertsoaren eta zeruko kartografiaren misterioetan barneratuko gara.\nOndareak eta zientziak bat egiten dute elkarrizketa emankor baten bidez irakurketa berriak eskaintzeko. Mota guztietako publikoarentzat irekitako gonbita da, azterlan berritzaileetan ateratako ondorioak irisgarri egin nahi dituena, maiz arlo tekniko edo akademikoan bakarrik baitaude eskuragarri. Laburbilduz, Bidea beste era batean ezagutzeko aukera bat da, bai eta Europako Ibilbide Kultural honen irakurketa mugagabeak, balioak eta milaka urte dituen ondarea aberastu eta berritzen dituzten hurbilketa berriak ezagutzekoa ere.\n19:30 Navarro Villoslada aretoa eta Vianan barnako bisitaldia.\nGaixotutako harria, Vianan barnako ibilaldia\nMª Dolores Sanzen hitzaldia\nVianako udaletxeko armarriko harriaren narriadurarekin lotutako kalteen analisi eta azterlanak aurkeztuko dira. Halaber, ondasunaren andeatzearen aurrerapena kontrolatzeko aplikatutako neurriak azalduko dira. Saio teorikoa amaituta, bisitaldi presentziala egingo da armarria eta narriadura berdinak kaltetu duen Santa Maria parrokia-elizaren fatxada bisitatzeko.\n19:30 Iruñeko Planetarioko Tornamira aretoa.\nBide bat zeruan\nZeru saio berezia Esne Bideari eta Donejakue bideari buruz. Bidea, Ondarea eta Zientzia. Javier Armentiak aurkeztua.\n2021.07.29 PUENTE LA REINA/GARES\n19:30 Vinculo Etxea, jarduera anitzeko gela.\nHeriotza Bidean, Erdi Aroko erromesen analisi biomolekularrak\nPatxi Pérez Ramalloren hitzaldia\nDonejakue bidearen jatorria eta penintsulako iparralde osoan zehar izan duen bilakaera ardatz hartzen dituen diziplinarteko proiektu baten emaitzak aurkeztuko dira, eta arreta berezia eskainiko zaie Nafarroako Foru Komunitatean aurkitutako gizabanakoei. Lortutako datuek Donejakueren fenomenoari lotutako gizarteak hobeto ezagutzea ahalbidetu dute, Erdi Aroko erromesen profila eta Donejakue bidearen inguruan sortutako biztanleria-mugimenduen eragina azpimarratuz.\n2021.07.31 AKERRETA (ESTERIBAR)\n21:30 Transfigurazioaren parrokiaren zelaigunea.\nIruñeko Planetarioak eskainitako zeru-behaketa.\n2021.08.05 LOS ARCOS\n19:30 Los Arcoseko kultur-etxea.\nArtea eta Geometria Erdi Aroan\nEmilio Quintanillaren hitzaldia\nArtea eta geometria errealitatea aztertzeko eta irudikatzeko bi modu osagarri dira. Oso interesgarria da artearen historiaren ikuspegitik irudi geometrikoen esanahia eta erabilera argitzea. Hitzaldiaren ardatzak Erdi Aroa, kosmosaren eta perfekzioaren irudikapena unibertso sakratu txikietan eta esanahiz betetako mikrokosmosak izango dira.\n2021.08.12 EUNATE (MURUZABAL)\n20:00 – 24:00. Santa Maria eliza.\nMonumentuen bidez Bidea berreskuratzea: Vianako Printzea Erakundea\nJosé Luis Franchez Apecechearen hitzaldia\nNafarroako Donejakue bidearen arkitekturaren errepaso laburra, Donejakue bideko zenbait monumenturen zaharberritze-lan esanguratsuenen bitartez.\nSan Lorentzoren malkoen gaua\nIruñeko planetarioak eta AstroNavarra talde astronomikoak zuzendutako aire zabaleko jarduera.\n19:30 Nafarroako Errege Artxibo Nagusia eta ingurumariak.\nDonejakue Bidea kartografiaren bidez\nCarmen Jusuéren hitzaldia\nErromes eta bidaiarien istorioak, batzuk ezagunak eta beste batzuk ez hainbeste, bidearen ikuspegi berezia utzi digutenak. Kontakizun horien bidez, gaur egun harrigarri zaizkigun ibilbideak, hiriak, paisaiak eta tradizioak ezagut daitezke. Aipamen berezia merezi du Erdi Aroko munduaren irudikapenak. XI. eta XIV. mendeen artean marraztutako mapamundi-ek, izan ere, Santiago munduko toki handienetakotzat dute, Jerusalem eta Erromarekin batera. Gaur egun Donejakue bidea gisa ezagutzen duguna eraiki duten bidaia-liburuak eta mapak ezagutzeko ibilbidea.\nZeruko kartografia, gaueko iluminazioa, neurketa-tresnak eta teknikak\nIbilaldi zientifikoa artxibotik Zaldi Zurira, Fernando Jáureguik eskainia\n20:00. Topagunea: San Martin plaza.\nUnibertsoa eta Rua, Lizarran barnako ibilaldia\nLizarran barnako bisita gidatua, Iruñeko Planetarioko Javier Armentiak eta Murariako Roberto Cigandak eskainia.\n22:00 Behaketa Los Llanosen.\nIlargia, Jupiter eta Saturno\nIruñeko Planetarioak antolatutako jarduera.\n19:30 Vallesantoro jauregia. Ekitaldi-aretoa eta lorategia.\nZangozako Santa Maria koloreanitza\nAlicia Ancho Villanuevaren hitzaldia\nSanta Mariako portadaren jatorrizko polikromia nolakoa zen eta Erdi Aroan pigmentuak sortzeko prozesuak ezagutzeko saio teorikoa. Jarraian, pigmentuak sortzeko materialen eta tekniken erabileraren erakustaldi praktikoa egingo da.\n2021.09.11 ANDELOS (MENDIGORRIA)\n19:30 – 24:00. Hiri erromatarra eta gordailuaren gunea.\nAztarnategirako bisita gidatua, 2 taldetan eta Guiartek gidatua.\nIruñeko Planetarioak gidatutako aire-zabaleko jarduera.\n11:00 Iruñeko Planetarioa\nNafarroako Gobernuko Kultura Zuzendaritzak “Vía Láctea, Camino de Santiago, Patrimonio y Ciencia” trailerra aurkeztuko du fulldome formatuan (kupula osoa) planetarioentzat eta screen flat formatuan (pantaila laua 16/9) telebista eta sare sozialetarako.\nESNE BIDEA proiektuaren parte izango da Iruñeko Planetarioan saio guztietan proiektatuko den aurrerakin gisa. Paisaien, natura- eta giza ondarearen, artearen eta historiaren esentzia jasoko ditu, baita astronomiari esker unibertsoan dugun tokiari buruzko jakintza ere, non Bidea ondare kulturala eta zientzia batzen dituen ardatza den.\nNavarra Camino, Patreimonio y Ciencia | Copyright 2012 - 2021


Zartaginak eta wok-ak - IKEA\nZartaginak Wok-ak Parrillak Sautés Paella-ontziak\nBerdin dio haragi-bolak suediarrak edo Tailandiako salteatu bat egin nahi duzun, zartaginak, wok-ak eta dauzkagun kalitate handiko beste tresna iraunkorrak ezin hobeak dira lan hori egiteko. Horietako askok itsaspen-aurkako tefloi® estaldura dute, janaria prestatzea eta garbiketa errazten dituenak. Gainera, energia-eraginkortasun handiko indukzio-plaketan erabili daitezkeen zartaginak ditugu.\nIkusi zer zartagin behar duzun, janaria prestatzeko dauzkazun ohituren arabera\nKarbono-altzairua: sukaldariaren hautua\nVARDAGEN zartagina, karbono-altzairuz egina, aukera perfektua da etxeko sukaldari abilenarentzat. Karbono-altzairuak beroa modu uniformean banatzen du eta perfektua da platerak labean edo edozein motako plakaren gainean prestatzeko. Gozatu betiko zaporeaz urteetan zehar iraungo duen tresna honekin.\n35 produktu emaitza\nKAVALKAD Zartagina, 2ko sorta\nIKEA 365+ Zartagina, 24 cm\nKAVALKAD Zartagina, 24 cm\nHEMKOMST Zartagina, 24 cm\nHEMLAGAD Zartagina, 17 cm\nVARDAGEN Zartagina, 20 cm\nHEMLAGAD Estalkidun salteatzeko zartagina, 26 cm\nHEMLAGAD Krepeak egiteko zartagina, 25 cm\nHEMLAGAD Parrila, 28x28 cm\nHUSKNUT Pastarentzako zartagina, 26 cm\nHUSKNUT Zartagina, 24 cm\nSENSUELL Zartagina, 24 cm\nSKÄNKA Paella, 38 cm\nIKEA 365+ Wok-a, 32 cm\nGRILLA Parrila, 36x26 cm\nTOLERANT Wok-a, 33 cm\nIKEA 365+ Parrila, 24 cm\nHUSKNUT Parrila, 36x26 cm\nHEMLAGAD Estalkidun wok-a, 28 cm\nAVRINNA Paella, 34 cm\nFINMAT Estalkidun salteatzeko zartagina, 25 cm\nIKEA 365+ Zartagina, 28 cm\nIKEA 365+ Zartagina, 32 cm\nErakusten 24 35-(e)tatik


Iruñeak Haur eta Nerabeendako Plan bat izango du lehenengo aldiz, protagonistek eurek, familiek, udal-teknikariek eta arloko aditu eta profesionalek e\nPlanak haurren, nerabeen eta helduen eskariak eta kezkak jasotzen ditu\nUdalak Iruñeko Haur eta Nerabeendako I. Plana aurkeztu du gaur, protagonistek eurek, familiek, udal-teknikariek eta arloko aditu eta profesionalek egindako dokumentu bat, non haurren, nerabeen eta helduen eskariak eta kezkak jasotzen baitira. Adituen artean badira Gizarte Ekintzako, Hezkuntza eta Kulturako, eta Herritarren Partaidetzako eta Gizartea Ahalduntzeko Alorretako udal-teknikariak. Hala azaldu dute gaur plna aurkezteko egindako prentsaurrekoan Gizarte Ekintzako zinegotzi ordezkari Edurne Eguinok eta Haurrei eta Familiei laguntzeko Programako Haur eta Nerabeendako Laguntza Taldeko teknikari diren Ana Fernándezek eta Belén Minondok.\nPlana gaur egun garatzen ari diren ekintza guztiak eta aurtengo bigarren seihilekotik 2022. urtera arte bultzatuko direnak ere bateratzeko asmoarekin jaio da. Ekimen horiek guztiak haur eta nerabeen eskubideak bermatzera bideratuta daude, haien bizitzetako arlo guztietan, eta eskubideen ikuspegitik abiatuta garapen pertsonala eta gizarte-garapena lortu nahi dute.\nJolasteko tokiak, kirola egitekoak zein aterpean biltzekoak, horra adingabeen eskariak\nHaurren ekarpenen artean, Planak honako eskari hauek biltzen ditu: jolasteko, kirola egiteko, sormen artistikoa garatzeko eta naturarekin harreman estua mantentzeko tokiak, parke dibertigarriagoak eta zinema-aretoak Iruñeko erdigunean. Kaleko hainbat gune arriskutsutzat jotzen dituzte zirkulazioagatik edo ostalaritza-establezimendu gehiegi dagoelako, eta ekologiarekiko sentsibilitatea agertzen dute. Haien gurasoekin eta beste familia batzuekin batera gauzak egin nahiko lituzketela adierazten dute, baita Udalaren eta zerbitzu publikoen funtzionamendua ezagutu ere.\nNerabeen eskariek bildu ahal izateko aterpeko tokiak dituzte ardatz, baita ere arautu gabeko sormen artistikorako erraztasunak izatea, kirola egiteko eremuak eta skate, parkour zein abentura anitzeko parkeak. Genero-indarkeriarekiko, matxismoarekiko eta homosexuala izateak eragindako bazterkeriarekiko arduratuta eta sentsibilizatuta agertzen dira. Gaueko garraioa eta Iruñetik gertuko herrietara joateko garraio-zerbitzua areagotzea gustatuko litzaieke, baita hiriak eskaintzen dituen zerbitzuei buruzko informazio gehiago izatea ere. Nerabeen kezka-iturri nagusia azterketak ez gainditzea da; ondoren, lana, familia-ekonomia eta etxebizitza; eta gurasoekin ongi konpontzea. Ingurumenarekiko eta kutsadurarekiko sentsibilitatea agertzen dute, eta haientzako parte-hartzeak esan nahi du nerabeek esandakoa entzungo dela eta haien iritziak aintzat hartuko direla.\nHaur- eta nerabe-sareak eratzea baloratzen duten helduak\nHelduen iritziari dagokionez, positiboki baloratzen da hirian tratu onak bultzatuko dituzten haur- eta nerabe-sareak eratzea. Zerbitzuen arteko osagarritasuna, kasu zehatzen inguruko jarduketen koordinazioa eta haur eta nerabeen aldeko lan komunitarioa indartu beharko liratekeela uste dute. Mendekotasunei, berdinen arteko jazarpenari eta haurren babesgabetasunari aurrea hartzeko eta genero-berdintasuna lantzeko jarduketak eskatzen dituzte. Uste dute profesionalei zuzendutako prestakuntza eta espezializazio gehiago egon beharko liratekeela haur eta nerabeen arloko eskubideei, babesgabetasun egoerak antzemateko protokoloei eta esku-hartze goiztiarrei buruz. Familiek gurasotasun lantegiak, Guraso Eskolak eta familia eta lana bateratzen laguntzeko neurriak eskatzen dituzte. Azpimarratu egiten dira baliabide ekonomiko eskasak dituzten familia batzuek eta guraso bakarrekoek dituzten zailtasunak.\nHiriko espazioei dagokienez, faltan botatzen dituzte topaketarako guneak eta aisialdirako zein denbora librerako alternatibak. Adibide gisa, haurtxoendako parkeen beharra agertzen da, fardelak aldatzeko tokiekin eta edoskitze-gelarekin, eta estalitako parke gehiago eguraldi txarra dagoenean. Helduek honako kezka hauek agertzen dituzte adingabeei dagokienez: lanpetuegiak daude, sedentarismoa, nerabezaroan kirola egiteari uzten diote, teknologiak gehiegi erabiltzen dituzte, eta seme-alabek jazarpen egoerak jasatea edo taldeetatik kanpo uztea. Nabarmentzen den alderdietako bat kanpoaldeko aisialdiari dagokionez eman den aldaketa da: kalean jolasten zeneko garaia faltan botatzen dute, garai bat non adingabeak autonomoagoak izan ahal ziren eskolara oinez joan edo erosketa egiteko.\nZaurgarritasun-egoeran dauden haurrendako laguntza eta partaidetza-organo bat eratzea\nZaurgarritasun-egoeran dauden haurrei dagokienez, Planak honako hauek antzeman ditu: irisgarritasun unibertsalaren eta guztiontzako diseinatzeko beharraren alde lanean jarraitzeko beharra, dibertsitate funtzionala aintzat hartuta; gaixotasun kronikoak dituzten adingabeen aurreko gizarte-sentsibilizazioa eta babesa. Genero-indarkeria egoerak bizi dituzten haurrak biktimatzat hartzeko beharra azpimarratzen da, biktima gisa berariazko arreta eta tratamendu suspergarriak behar dituztelarik, eta haurren babesgabetasun kasuetan arreta espezializatu hobe baten aldeko apustua egiten da gizartearen zein instituzioen aldetik, berrikuntza metodologikoak txertatuta. Bi alderdi hauetan jarduten jarraitzea eskatzen da: tratu onak sustatzea eta zigor fisikoa desagerraraztea. Azkenik, gizarte osoaren elkartasuna sustatzeko beharra azpimarratzen da belaunaldien artean pobreziaren transmisioa gainditzeko eta adingabeen oinarrizko premiak eta bigarren mailakoak estaltzeko baldintza optimoak sortzea.\nGai orokor eta zeharkako gai horiez guztiez gain, Planak lehentasunezko jarduketak identifikatzen ditu haur eta nerabeei dagokienez Iruñeko auzo bakoitzean.\nAmaitzeko, haur eta nerabeen prozesu partizipatiboei bultzada eman nahi zaie tokiko gobernuaren esparruan, horretarako organo instituzional bat sortuta, non ordezkatuta egongo baitira. Adingabeek eta helduek osatuta, elkarlanerako eta ordezkaritzarako esparru bat izango da. Haren bidez partaideen eta Udalbatzaren artean iritziak eta erantzunak trukatu, adingabeen ongizatean eragina izango duten neurri zehatzak proposatu eta Planaren jarraipena egingo da. Haren osaeran ordezkapen parekidea egongo da, zaurgarritasun egoeran dauden kolektiboak aintzat hartuta, ekitate-printzipioaren arabera.\nArrotxapea eta Buztintxuri, adingabe gehien dituzten auzoak; hirian, guztira, 33.782 daude\nIruñean, guztira, 33.782 haur eta nerabe daude: 17.285 mutil eta 16.497 neska. Adinaren arabera, gehienak 10 eta 14 urte artekoak dira (9.733), eta 5 eta 9 urte artekoak (9.556). Arrotxapea biztanle gehien eta adingabe gehien dituen auzoa da. Portzentajeari erreparatuta, neska-mutil proportzio handiena Buztintxurin dago. Urtean izandako jaiotzei dagokienez, Zabalguneak gora egin du nabarmen, baina Buztintxurik jaiotza-tasa handiena mantentzen du. Nabarmentzekoa da Iruñeak inguruko herrietako ia 3.000 ikasle hartzen dituela. Goi-mailetako irakaskuntzako ikasleak Iruñeko Zabalgunean eta Txantrean pilatzen dira. Iruñetik kanpokoak diren haur eta nerabeen artean, ordezkari gehien dituzten herrialdeak honako hauek dira: Errumania, Bulgaria, Ekuador eta Bolivia.\nPlana egiteko faseetan adingabeen eta haurtzaroarekin harreman zuzena duten helduen partaidetza-maila altua erdietsi da, honako hauetan egin diren jardueren bidez: Prebentzio Ekintza Komunitarioko Zerbitzuak; 34 ikastetxe eta 12 haur-eskola; Iruñeko auzoetako haur-sareak; Auzo Unitateak eta Udalaren beste zerbitzu batzuk; haurren babesaren arloan diharduten entitateak eta parte hartu nahi izan duten herritarrak. Halaber, hainbat esparrutan -kirola, kultura, haurren gaixotasun kronikoak, aisialdia eta denbora librea, gurasotasuna eta haziera, sexu aniztasuna, etab.- diharduten eta haurren eskubideen alde lan egiten duten 58 elkartek ere parte hartu dute.\nPlanaren aurrekariak eta paradigmak\nPlanaren aurrekariak 2015ean kokatzen dira, une hartan aurkeztu baitzen Iruñeko Haurtzaroaren eta Nerabezaroaren Diagnostiko Soziala, ALTER Lantaldeak eta Gizarte Ekintzako Alorreko Haurren eta Familiaren Arretarako Programako teknikariek egina. Udalak haur eta nerabeei buruzko udal-plangintza bat behar du, hori izan zen diagnostikoaren ondorioetako bat. Hurrengo urtean plangintza hori fase guztietan garatzeko lan-saioak hasi ziren, ardatz nagusi gisa hartuta haur zein nerabeen partaidetza, bereziki haien beharrak aztertuta eta haien ikuspegi eta perspektibatik herritarren bizitza hobetzeko proposamenak bilduta.\nPlanak UNICEFek proposatutako Haurren lagun diren hiriak eredua eta haurrentzako politikak bideratzen dituzten paradigma berriak izan ditu inspirazio-iturri: prebentzio unibertsala eta goiztiarra; haurrengan inbertitzea desabantailak eta pobrezia gainditzeko formula gisa; haur eta nerabeek haiei dagozkien erabakietan parte hartzeko duten eskubidea (nazioko, erkidegoko eta nazioarteko hainbat legetan jasota dago, bereziki Nazio Batuen Haurren Eskubideen Hitzarmenean); eta herritartasunaren bizipena sustatzea, neska-mutilen adinarekin eta eboluzio-mailarekin bat.\nPlanaren zazpi ildo estrategiko, ondorioak aintzat hartuta\n1. ildoa- Haur eta nerabeen parte-hartzea, protagonismoa eta asoziazionismoa\n2. ildoa- Hiri atseginagoa haurrekin eta nerabeekin. Leku publikoak berriro konkistatzea\n3. ildoa- Gurasotasun positiboa\n4. ildoa- Osasunaren prebentzioa eta sustapena eta ingurumenaren zainketa\n5. ildoa- Sormen kultural eta artistikoa, kirol praktika eta aisialdia bultzatzea\n6. ildoa- Zaurgarritasun egoeran dauden haur eta nerabeen ongizatea, garapen pertsonala eta bizi-baldintzak optimizatzea\n7. ildoa- Ekintza positiboko neurriak honako egoera hauetan dauden haur eta nerabeen alde: gaixotasun kronikoak, dibertsitate funtzionala, LGTBI, genero-indarkeria, garapenaren aldeko lankidetza, genero-berdintasuna, kulturarteko jarrera.\nlruñean, 2018ko ekainaren 6an\nIruñeak Haur eta Nerabeendako Plan bat izango du lehenengo aldiz, protagonistek eurek, familiek, udal-teknikariek eta arloko aditu eta profesionalek e (77 Kb)\nIruñeak Haur eta Nerabeendako Plan bat izango du lehenengo aldiz, protagonistek eurek, familiek, udal-teknikariek eta arloko aditu eta profesionalek e (78.88 Kb)


Auzia Euskaraz (epaiBi): Agur idazkari judizialei\nAgur idazkari judizialei\n2015-10-02 Auzia Euskaraz\nAtzo, urriak 1, Botere Judizialaren Lege Organiko (BJLO) berria sartu zen indarrean, eta horren ondorioz, idazkari judizialen kidegoaren izena aldatu egin da: atzoko egunaz geroztik horretatik Justizia Administrazioaren letraduak izango dira.\nIzenarena ez da aldaketa bakarra, izan ere, BJLOren erreformaren bitartez, Justizia Administrazioaren letraduek eskumen gehiago dituzte orain, esaterako, bitartekaritza, izapidetza edo prozedura monitorioak ebazteko ahalmena.\nBaina erreformak ez dio soilik kidego horri eragiten, Justiziaren antolakuntza hobetzeko neurri-sorta baitakar. Hauek dira helburu orokorrak: organo judizialen erantzuteko denbora-tarteak laburtzea, espezializazio handiagoa erdiestea eta euren eskubideen defentsan auzitegietara jotzen duten herritarrei eskainitako zerbitzua hobetzea. Gehiago jakin nahi izanez gero, jo blog.justizia.net webgunera.\nGaia: Abokatuak, Arlo juridikoko albisteak, Epaileak, Epaitegietako langileak, Fiskalak, Idazkariak, Prokuradoreak, Sindikatuak


Euskal elizaren historia - Gaiak - Euskonews\n2015 / 03-04 / 04 - 01\nEuskal elizaren historia\nDuela 2000 urte, Euskaldunak kurutzatzen ziren gutartean zeuden erromatarrekin, funkizionario, soldado eta beste. Hor gaindi ibili dira Euskaldunak bereziki armadetan, hala nola Erroman, Augusto inperadoaren zaindari berezien taldean, bainan ere Eskozian eta Holandan : Cohortes Vasconum. Horietan badira giristinoak kurutzatu zituztenak eta konbertitu zirenak. Zeledonio eta Emeterioa martirioak, III. mendekoak dira. Beleian daukagu munduko kurutze zaharrena : gezurrezkoa dela diotenek ez dute behin ere frogatu hala denik.\nBeren artean biltzen ziren, batzu besteen etxeetan, Pauloren giristinoak bezala. Gero dira etorri obispoak eta elizak, hauk, etxeak bezala lehenik lurrez, gero zurez.\nGiristinoak minoria bat baizik ez ziren. Mendez mende da herria giristinotu. XIV. mendean oraino errausturik ehortzi zituzten hilak Eiheralarreko harrespil batetan. Ondoko mendean Barbazan Iruñako apezpikuak aipu ditu « Judu, mahometar eta beste paganoak. »\nGure elizak zurezkoak izan dira luzaz Elexabeitiakoa bezala.\nZer heinetaradino ziren giristino, apezak analfabetoak zirelarik ? XIII. mendean bi aldiz aurkitu ditugu 4 kalonje analfabeto Iruñako katedralean ! Barbazan apezpikuak atera zuen 12 orrialde egiten zuen dotrina liburu bat... apezendako ! Gaurko haurrek gehiago badakite !\n1100 irian Arnalt Santxo bat dueluan ari izan zen konte kaskoin batekin, Sordeseko monastegian Jainkoa otoiztu ondoan. Etsaia hil zuen. Jainkoari eskerren bihurtzeko kaskoa hartu zion, sudurra, mihia eta barabilak moztu eta esker onez, denak eskaini zizkion Sordeseko elizan Jainkoari. Ez Otsozelaiko laminei, giristinoa baitzen eta egiazko Jainkoan sinesten !\nTrentoko kontzilioarekin ziren gauzak aldatzen hasi, seminarioak sortu baitziren apezak formatzeko : Baionakoa lehenik 1722an. Lehen katixima ere ordukoa dugu, Leizarraga protestantarenaren ondotik! Andalusiako mahometarrek lehenago izan zuten arabierazkoa bai eta Mekzikako indioek nahualtezkoa!\nNolako apezak ziren ? Tarragonako atxapezpikuak egin zuen Nabarrako itzulia 1295an : emazte batekin bizi ziren 450 apezen izenak ematen ditu. 1625an Gonzalez del Castillo Kalagorriko apezpikuak Erroman erran zuenaz, Araba, Bizkaia eta Gipuzkoako zernahi apez beren emazte eta haurrekin bizi ziren.\nApezpikuak ez ziren hobeak : 7. mendean, Eauzeko apezpiku ziren Palacius eta Sidocus, aita semeak. Izendatuak izan ondoan, badira agerraldi bat edo beste baizik egin ez dituztenak. Rochefort d’Ailli bat ez omen da behin ere agertu Baiona bere diosesan XVI. mendean ! 1838an Ribes Kalagorrikoaren arabera, 30 urte hartan apezpikurik ikusi ez zuten parropiak baziren.\nHoriek denek erakusten digute uratsez urrats, emeki emeki garela aurreratzen. Gizarte bat ez da egunetik biharrerat aldatzen. Eta gelditzen zaigu oraino bide...\nDonamartiko elizan oso ongi ikusten da bost aldiz handitua izan dela mendeetan barna.\nArte horretan ere sineste berriak eman zuen fruiturik. Fruituetarik jujatzen baita zuhaitza Jesusek erran duenaz. Gorago aipatu Arnalt Santxoren urteetarik eta orain arte zer ez da aldatu ! Beharrean zirenetaz ardura izan duen lehena izan da Eliza. Ospitaleak sortu ditu, pobreentzat, gaixoentzat, beilarientzat. Estadoak gaixoak bere gain hartzea, oso gauza berria da. Gu haurek ezagutu ditugu, etxez etxe zebiltzan serorak, pikurak egiteko, gaixoak artatzeko. Nihon ez zen Estadoak pagatu erizainik. Esker onez, kilo bat lursagar, bi arroltze edo pinta bat esne ematen zitzaien. Herrietako neska eskolak, mojek sortuak dira, XIX. mendean eta hor ere musu truk aritzen ziren.\nIrakaskuntza, Elizaren gain izan da duela mende bat arte. Monastegi eta katedralen itzalean sortu dira lehen eskolak eta gero herriko elizaren babesean. Ordenagailurik gabe prefosta. Afrikako mezkitetan ikusi ditugun oholak iduriko zerbait zuketen beren tresna bakarra, garaiko umeek.\nUnibersitateak Elizari zor dizkio Euskalherriak, Oñatin 1571an sortu zuen hartarik hasi eta gaurkoetarat : Deustu XIX. mendean, Opus 1952ean. XX. mende ondarrekoa baizik ez da publikoa. Iparraldean, nekazaritza lizeo guziak Elizarenak dira. Publikorik ez da.\nNahiz batere ez den haren saila, ekonomiari ere ekarpen handiak egin dizkio Elizak. Denek ezagutzen dute Arrasateko kooperatiben sarea, bainan XX. mende hastapenetik sortua zuten Nabarran nekazari kooperatiba eta kutxen sarea Bitorinao Flamarike eta Antonio Ioldi apezek.\nBeren herritik kanpo lan ederrik egin dute Euskaldunek ; nork ez ditu ezagutzen Loiolako Iñaki, Jatsuko Frantses, Juan Zumarraga, Gazteizko Frantses ? Eta zenbat misiolari 1339n Mongolian hil zen Paskual Bitoriatik eta Iñaki Elakurria, gure azken martiriorat? Salterra Bizkarraz, Ghandik erran zuen, Gure erlisionea barnatik eta alderdikeriarik gabe ikertu duen lehen europearra da. 1961an, 7681 apez, fraide eta moja bazen munduan barna hegoaldeko lau probintzietarik. Azpimarratzekoa da 200 kardinaletarik zazpik izen euskalduna dutela eta Eliza zaharberritzeko Frantses Aita Sanduak hartu zazpi kardinaletarik bi, euskaldun umeak direla Errazuriz eta Madariaga, hau delarik denen buru.\nHogeigarren mende erdian izan da gorenean gure Eliza. Indalezio Prietok zuen erraten : A ! Si todos catolicos españoles o la mayor parte de ellos fueron como ustedes ! Sozialista baten ahotik ez da gutiestekoa.\nGaronatik Ebro hegoalderateko eremua euskalduna zen.\nEz ziren patar guziak ordoki. Oroit Frankok Jefe Nacional de Prentsa y propaganda izendatu zuela Fermin Izurdiaga apez Nabartarra. Hemen Eskualduna astekaria Alemanen alde eman zen. Lehenago, Independentzia lortu zutelarik, Kubatik lekuak hustu zituen Saenz de Urturi hango apezpikuak, bere giristinoetaz zioela : Veo en ellos a los enemigos de mi patria, los que la han humiliado y abofetado.\nBainan Mateo Muxika, Antonio Pildain, Antonio Añoveros bezalakoen izenak dira geldituko historioan. Bai eta apez langileena edo Conversaciones Católicas Internacionales sortu zituen Carlos Santamariarena.\nBururatzeko galdera bat : zerk egin du horrelako beherakada hoin epe laburrik barne ? Munilla, Izeta eta Aillet apezpiku berriek ? Beherakada lehenagokoa da. Ez ote Amurizak kantatzen baitzuen Eleiza pobrea denontzat hobea, gaur nornahik badaukala delako kotxe luzea, ez baitu Betelem eta Jesusen Berri Onarekin deus ikustekorik...\nMitología en Álava\nBoterea, diskurtsoa eta subjektibotasuna. Nikaraguarren migrazio esperientzia Nafarroan


Edoskitzea – Guraso.eus\nAitatasuna / Amatasuna\nJarduera fisikoa (kirola)\nIpuinak eta liburuak\nManex Beristain / Sabrina Romero\nTxusma Azkona /Alfredo Hoyuelos\nMaider Garcia De Vicuña\nLeire San Vicente\nNora Barroso / Nekane Martiarena\nSara Mena Sanabria\nAinhoa Barrenetxea / Leire Telleria\nHaurra behatza txupatzen hasi da\nGaldera hau jaso genuen guraso.eus en. Nahia Alkorta kolaboratzailearen erantzunarekin batera argitaratzen dugu. erabilgarria izan daitekeelakoan. Kaixo, 3urteko neska baten gurasoak gara , duela aste pare bat behatza txupatzen hasi da. (Guri belarria ikutzen digun bitartean) Urte terdirarte titia eman…\nguraso 2019-11-10 2019-10-22 Edoskitzea, GURASOTASUNA No Comments\nLeku publikoetan seme-alabei bularra ematea eskubide bat da\nLeku publikoetan seme-alabei bularra emateko eskubidea 2015eko uztailaren 21etik dago onartuta Euskal Autonomia Erkidegoan. Euskadiko osasun-sisteman pertsonek dituzten Eskubideei eta Betebeharrei buruzko Adierazpenak jasotzen du. Inork gutxik jar dezake zalantzan bularra ematea oso ona dela amarentzat zein haurrarentzat, baina leku…\nguraso 2019-03-29 2019-03-29 AKTUALITATEA, Edoskitzea, GURASOTASUNA No Comments\nHorma-irudia Bularra Ematearen Astearen baitan\nBularra Ematearen Astea ospatzen ari dira Europan urriaren 7ra arte. Hainbat ekimen egin dira han eta hemen. Debagoienean, esaterako, Debagoieneko Erakunde Sanitario Integratuak bat egun du ekimenarekin eta Amak bularra ematea 0 kilometroko elikadura izenpean jardunaldia antolatu dute, lehen egitekoa,…\nGoiena 2018-10-05 2018-10-05 AKTUALITATEA, Edoskitzea, ELIKADURA, GURASOTASUNA No Comments\nZazpi hilabetetan, 64 amaren 200 dohaintza jaso ditu ama esnearen bankuak\n2017ko urria ezkero martxan da Euskal Autonomia Erkidegoko lehenengo ama-esne bankua, Galdakaoko Ospitaleko Transfusio eta Giza Ehunen Euskal Zentroan. Euren seme-alabei bularra ematen dieten emakumeek dohaintzan emandako esnea jasotzen dute bankuan, eta, prozesatu ostean, beharra duenari banatzen diote, Osakidetzaren bidez.…\nGoiena 2018-07-27 AKTUALITATEA, Edoskitzea, GURASOTASUNA No Comments\nBularra eskuz husteko ‘marmet’ teknika\nEsnea ateratzeko tresna ez da aukera bakarra. Batzuetan, gainera, ez da erabilgarria; izan ere, ez du beti funtzionatzen. Badaude ondo elikatutako jaioberriak dituzten emakumeak eta tresna horrekin esnerik ateratzea lortzen ez dutenak. Familia medikua den Carmen Vegak azaltzen du badaudela…\nGoiena 2018-07-02 AKTUALITATEA, Edoskitzea, GURASOTASUNA No Comments\nEdoskitze mistoa edo biberoi bidezkoa\nSarri hitz egin da atari honetan edoskitzeaz, amagandikoaz batik bat, eta gaur, edoskitze mistoa edo biberoi bidezkoa darabilten familientzat biberoia ongi prestatzeko gako batzuk ekarri nahiko nituzke. Osasunaren Mundu Erakundearen gomendioei jarraituz honakoak dira biberoi bat ongi prestatzeko jarraitu beharreko…\nNahia Alkorta Elezgarai 2018-04-11 2018-04-16 Edoskitzea, ELIKADURA, GURASOTASUNA, KOLABORAZIOAK 1 Comment\nMaria Cruickshank: “Haurdunaldia, erditzea eta edoskitzea dira biologikoki emakumeen une indartsuenetako batzuk”\nEkin Emakumeak elkarteak eta Aman Guneak antolatuta haurdunaldi kontzientearen inguruko tailerra egin du Maria Cruickshank doulak Arrasaten. Haurdunaldia era kontzientean bizi dugu gaur egun zure ustez? Denetarik dago, eta gero eta gehiago ematen dela uste dut. Dena den, nire ustez…\nGoiena 2018-02-16 2018-02-16 AKTUALITATEA, Edoskitzea, Erditzea, GURASOTASUNA, Haurdunaldia No Comments\nHaurtxoentzat arropa: zein aukeratu?\nUdazkenarekin batera etxeko arropa guztiei astindu bat eman eta txikiak geratu direnak antolatzen igaro ditugu zenbait egun (zeinen azkar hazten diren!), ondo daudenak eta gorde nahi ditugunak haizerik gabeko poltsatan, ondo daudenak baina ez ditugunak gorde nahi emateko poltsatan…\nNahia Alkorta Elezgarai 2017-10-11 2017-11-02 Edoskitzea, Haurdunaldia, KOLABORAZIOAK, OSASUNA 2 Comments\nIrriargi: Amagandiko Edoskitze Argazki Leihaketa\nBeasaineko Irriargi Elkartea ezagutu genuen guraso.eus-en, elkartearen nondik norakoak, helburuak, lan ildoak… Lan ildo eta jarduera ezberdinen artean argazki lehiaketa bat ere antolatzen dute; Amagandiko edoskitze argazki lehiaketa. Laugarren urtea da lehiaketa antolatzen dutena eta poliki-poliki tabuak apurtzen doazelakoan…\nguraso 2016-10-13 2016-10-12 Edoskitzea, GURASOTASUNA, Sailkatu gabea No Comments\nErne Unzurrunzaga: “Ama esnea harraskatik behera botatzen ari gara, litroka”\nEuskal Herrian ez dago modu ofizialean ama esnea dohaintzan ematerik. Esne-banku bat sortu beharko litzateke horretarako, eta nahiz eta Eusko Legebiltzarrak 2008an eman zion onarpena ekimenari zortzi urte geroago ez da gaian aurrerapausorik eman. Borondate politiko falta argudiatzen dute bultzatzaileek,…\nguraso 2016-09-30 2016-09-30 AKTUALITATEA, Edoskitzea, GURASOTASUNA, Sailkatu gabea No Comments\nBizitza familian zein eskolan ospatzeko 3 proposamen\nHaurren emozioak eta jateko modua\nNahia vs. Beharra\nHelduaren papera krisi garaian\nBesteen aurrean dutxatzera behartu behar ditugu haur eta nerabeak?\nMugak ezartzearen artea\nCOVID-19arekin BIZItzen ikasten 2020-10-23\nUmea haur bilakatzen denekoa 2020-10-20\nA Twitter List by gurasocom\nCopyright © 2020 Guraso.eus. Theme by Colorlib Powered by WordPress


Goierriko HitzaEkonomia Archives - Page 152 of 152 - Goierriko Hitza | Page 152 Ekonomia Archives - Page 152 of 152 - Goierriko Hitza\nSegurako Zerkalde kalea berritzeko Foru Aldundiak milioi bat euroko diru laguntza emango dio Segurako Udalari\nNork Estitxu Imaz\t- Aza 23, 2010\nZerkalde kalea zaharberritzeko lanek 1,8 milio euroko aurrekontua dute. Gipuzkoako Foru Aldundiak milioi bat euroko diru laguntza emango dio Segurako Udalari eta Eusko Jaurlaritzak berrehun mila euro jarriko ditu. Gainerakoa, kostuaren %25a, Segurako Udalak ordainduko du....\nBeasain eta Ordizia arteko tunela ireki dute AHTko lanetan\nNork Eskeine Legorburu\t- Aza 22, 2010\nAbiadura Handiko Trena igarotzeko tunela ireki dute gaur goizean Beasain eta Ordizia arteko zatian. Beasaingo Loinazko San Martin baseliza ondoko ahotik kilometro batera ireki dute zuloa. Beasain eta Ordizia arteko zatiak 2.159 metro ditu eta lanak...\nAsiar liztorraren etorrerak kezka sortu du Gipuzkoako erlezainen artean\nNork Goierriko Hitza\t- Aza 22, 2010\nGipuzkoako Erlezainen Elkarteak (GEE) prentsa aurreko agerraldia egin du gaur, asiar liztorra Hego Euskal Herrira ere iritsi direla eta duten kezka agertzeko. Erlezainak beldur dira, Ipar Euskal Herrian eta Frantzian gertatu den bezala, hemengo erlauntzetan ere...\nDibertsifikaziorako eta berritzeko aukerak landuko dituzte Urola Garaiako enpresek eta Teknaliak\nNork Miriam Luki\t- Aza 22, 2010\nUggasa Urola Garaiko garapen agentziak plastiko, konposite, zeramika eta metal-mekanikaren alorrean lan egiten duten enpresei zuzendutako Eitek: Teknologia eta enpresak lan saioak antolatu ditu. Enpresen eta Teknaliako ikerlarien arteko jardunaldietan dibertsifikaziorako eta berritzeko aukeren inguruan lan...\nForu Aldundiak 400.000 euro bidertuko dizkio TTT Ejes enpresari\nNork Goierriko Hitza\t- Aza 19, 2010\nGipuzkoako Foru Aldunditik jakitera eman dutenez, Enpresak salbatzeko eta berregituratzeko planaren baitan partaidetzazko mailegu bat prestatuko dute, TTT Ejes enpresarentzako. Erabakia 2010eko otsailaren 23ko Krisiaren Aurkako Planaren barruan kokatzen da eta TTT Ejes enpresari emandako mailegua...\nLazkaoko Forjas Irizarren bukatu da greba\nForjas Irizar lantegiko ekoizpeneko langileek urriaren 4an hasi zuten greba bukatu da. Hala jakinarazi du gaur CCOO sindikatuak, enpresan ordezkaritza sindikala duenak. Langileen eskari “guztiak” aintzat hartu ditu zuzendaritzak, eta bertan...... + Irakurri\nMerkatu txikia egingo dute Ikastolak eta Bareak elkarteak\nNork Beasaingo Hitza\t- Aza 19, 2010\nGabonak gerturatzen ari direla eta, Beasaingo Ikastola eta Bareak Merkatari elkartea bigarren eskuko azoka antolatzen ari dira. Merkatu txikia antolatzeko ordea, herritarren laguntza behar dute. Horregatik, herritar eta merkatari guztiak gonbidatu ditu...... + Irakurri\nCCOO sindikatuak arauak betetzen ez dituzten eraikuntza enpresak salatuko ditu\nNork Miriam Luki\t- Aza 16, 2010\nZumarragako egoitzan prentsaurrekoa eman dute CCOO sindikatuko kideek eraikuntzaren sektorean egin duten azterketaren berri emateko. “Altueratik erortzearen ondorioz diren lan-istripuen kopuruak behera egin du, baina arauak ez dira behar bezala betetzen eta enpresen aldetik aldaketarik ez...\nMondragon Unibertsitateko Enpresagintza Fakultatearen 50 urteak jasotzen dituen liburua idatzi du Azpiazuk\nNork Goierriko Hitza\t- Aza 11, 2010\nJose Antonio Azpiazu legazpiarrak Mondragon Unibertsitateko Enpresagintza Fakultatearen (ETEO) 50 urteez hitz egiten duen Mirando al futuro desde la historia liburua idatzi du. Fakultate honek 50 urte bete ditu aurten eta Azpiazuk historia horren nondik norakoak...\n« Aurrekoa 1 … 150 151 152


Urteko Galdera: hiritartasuna eta erronkak\nEHUko irakasle Iker Iraola Arretxe eta Euskal Hirigune Elkargoko Gizarte Ekintza eta Elkartasunen zuzendari Jean-Jacques Manterolak erantzun diote “Euskal Herriak gizarte integrazio eta kohesio handiagoa lor dezan, zertan eragin behar dugu nagusiki?” galderari.\n“Herritartasun berriak Euskal Herri kohesionatu baterantz” izenburuko artikuluan, Iker Iraolak hiritartasunaren kategoria aztertu du, bai eta honek nazionalitatearekin eta Estatuarekin duen harremana ere. Desberdindu egiten ditu Estatuek bultzatu eta exekutatzen duten hiritartasun “objektiboa” eta egunero eraikitzen den hiritartasun “subjektiboa”. Soziologoaren ustez, gure lurraldean euskal hiritartasun subjektibo bat eraikitzeko aukera dago, Euskal Herrian bizi diren guztientzat positiboa izango litzatekeen beste objektibo baterantz salto egin lezakeena.\nBestalde, Jean-Jacques Manterolak hiru erronka nagusi zehaztu ditu Ipar Euskal Herrirako. Lehenengo, zahartze demografikoa, izan ere, hurrengo hogei urteotan 85 urte edo gehiagoko pertsonak bikoiztu egingo baitira Iparraldean. Bigarren erronka, prekarietate sozial eta ekonomikoa da. Eta hirugarrenik, migrazioa, Ipar Euskal Herrian oraindik berria den errealitatea eta oraindik erantzun argirik gabeko galderak eragiten dituena.


Literatura | Asel Luzarraga - Part 2\nAsel 2021-05-01 0 Comments\nHotel bat da nire buruan eta hor dabiltza ideiak, giltzapean batzuk, zabalik besteak, badakit batzuek alde egingo dutena arrastorik ez eskupekorik utzi gabe, zorrak, besterik ez. (2021-2-10)\nAsel 2021-04-12 0 Comments\nJarridazu baso bete haurren burezur hauts hautsitako promesak errazago loditzen baitira oroimena finkatu ez dutenen odolean. Jarridazu plater bete ostutako zentzu komun, hoztutako iraultzak zotz, hortzen artean ideia hari deserosorik geratu ez dakidan, gonbidatuak baititut afaltzera. Bapo jan barik larrutan…\n(Artikulu hau Independentean argitaratu zen 2021ko martxoaren 8an) Duela ez horrenbeste nire buruko gurpilari eragin zion Euskal Herrietan ibilitako lagun batek esan zidanak. Mundu akademikoaren sareetan harrapatuta bizi da bera eta, nire moduan, estatu erakundeetatik ahalik eta urrunen bizi nahi…\nanarkismoa, Euskal Herria, feminismoa, literatura, politika\nKasualitatez datozenak V\nAsel 2021-02-10 0 Comments\nZer txalotzen eta hauspotzen den ikusita esan behar da, bai, euskara munduko beste hizkuntzen parera iritsi dela. Ez dut esan nahi hori ona denik.\nElefante bat zara bere hilerriaren bila. Goazen astiro, egin dezagun bidea atzera, urratsez urrats, buruan birjokatzen den xake partida baten antzera. Non dago hilerria? Mugimenduak banan-banan errepikatu baina ez duzu lortzen xake matera iristea. Elefante bat zara eta ez dakizu…\nBerriro egin du euria zure haurtzaroan eta oraindik ez dituzu konpondu itoginak. Kanika ala kurkuluxak, aukeratu bistatik zer galdu, zuk ez dituzu egin jokoaren arauak. Zerua negarrez tematu arren itsasoak gazi du iraungo, mareak ez zaitu azkarrago harrapatuko zure haurtzaroan…\nAsel 2020-12-23 0 Comments\nAmildegiaren ertzetik begira, bakarrik, gerra honek utzitako bajak zenbatzen ditut atzamarrak eta behatzak agortu arte. Amets egiten ei genuen behin hil arte jarraituko genuela metaforak, hiperboleak, harriak amildegira botatzen, gora, beti gora, jakinik gure kontra itzuliko zirena bat, bi, hamaika,…\nMendez mende men\nAsel 2020-12-10 0 Comments\nPoema hau Deofi lagunak AM Colash proiektuaren bigarren kapitulurako egindako eskaeraren ondorioz sortu zen. Idatzi ondoren konturatu nintzen olerki bat zela… Mendez mende men Men egin, otzana izan, esanekoa. Esandakoa bete, esan dizuten lez. Jehova, jainkoa, Ala ahalguztidunaren kontrako bekatu…\nAsel 2020-12-09 0 Comments\nIzarrak itsutzen dituzuen kale sobera argiztatuei, ikasi eta inoiz barneratu gabeko moralari, irribarre debaldeko zuriei, uniforme berdinzaleei, zure hodi burrunbarien monoxidozko bihotzari, bide zuzenetik oker garoatzaten zure konbentzio ez-konbentzigarriei, zure asfalto eta plastiko arteko paradisu amesgaiztokoari, zure ihesbidezko droga kartzeleroei,…\nGura dut Euskal Hiria\nAsel 2020-11-11 0 Comments\nOlerki hau izan zen lehena zazpi urte poesiarik idatzi barik eman ostean. Esan daiteke bereziki oparoa izan ez zen nire bigarren bolada poetikoari zabaldu ziola atea. Olerki hau, EIEren ekimen berezi baten barruan, idazle maitagarri batzuekin batera sortutako Atera dena…


«Off-eko ahotsa ez dut asko sartuko» - - Tolosaldeko ataria\nUrtzi Urkizu 2022-05-24 10:04\nJavier Colomore etxean —ezkerrean—, Jon Martija galderak egiten —eskuinean—. Ostiralean sareratuko dute. G. RUBIO / FOKU\nElkarrizketatuaren esaldi batekin hasi ohi da Jon Martija tolosarraren Estamos dentro podcasta (EITB Podkast atarian entzungai). «Gonbidatuen etxean giro berezia sortzen da», azaldu du.\nHerri Irratian eta Onda Vascan 23 urte egin zituen Jon Martijak (Tolosa, 1971). Egun, Dimension publizitate agentziako komunikazio arduraduna da.


Fernando Cobos bergararra garaile beterano mailan Gorlako III. Mushing txapelketan - Bergara - Goiena.eus\nFernando Cobos bergararra garaile beterano mailan Gorlako III. Mushing txapelketan\nMaite Txintxurreta 2015-12-13 19:00\nFernando Cobos bergararra (horiz jantzita) Gorlako proban (Argazkia: Leire Ziarreta)\nPatinak, bikeyoring eta txakur-krosa modalitateetan, hirurogei parte hartzailetik gora aritu dira gaur Gorlan. Fernando Cobos bergararrak garaipena eskuratu du etxean, 50 urtetik gorako beteranoen kategorian. Zerua garbi-garbi egonda, herritar ugari igo dira lasterketak ikusi eta goiz-pasa egitera.\nGoizeko hamarretan hasi da Gorlako II. Mushing txapelketa, patin gaineko kategorian eta bina txakurrekin. Partehartzaileak banan-banan atera dira irteera lerrotik.Guztira zazpi parte hartzaile izan dira, eta Zazpi Lagun taldeko Eneko Agirre izan da irabazlea, 5100 metroko ibilbidea 12 minutu eta 40 segunduko denboran osatuz.\nHorren ostean, bizikleta gaineko modalitatearen txanda heldu da, bikejoring izenekoa. Bertan, 12 korrikalari aritu dira, eta emakumezko bakarra, Larraitz Sorron. Azken horrek 13 minutu eta 12 segunduko denboran osatu du zirkuitoa. Gizonezkoetan, Ekaitz Erauskin izan da azkarrena (00:12:43).\nLehen bi modalitateen ostean, ordu erdiko atsedenalditxoa izan da; horren ondoren, canicrossaren unea iritsi da, jende gehien bildu duen modalitatea. 11:30ean hasi dira parte hartzaileak irteera lerrotik ateratzen, eta ordurako jende mordoxka bildu da, txakurrekin zein txakur gabe, lasterketa ikustera.\nBost kategoriatako jendeak hartu du parte canicrossean. Junior kategorian, Kimetz Etxabe izan da onena; senior emakumezkoetan, Sonia Alvarez; gizonezkoetan, Mikel Etxeberria; 40 urtetik gorako beteranoetan, berriz, emakume bakarra Almudena Ugarte izan da, eta gizonezko onena, berriz, Jose Felipe Larzabal.\nAzkenik, 50 urtetik gorakoen kategorian bergarar bat, Fernando Cobos, izan da onena. Cobosek eta haren txakur Garik 27 minutu eta 46 segundutan osatu dute zirkuitua. Probaren amaieran pozik zegoen Pol-Pol mushing taldeko korrikalaria, eta txakurra ere "ondo portatu" dela adierazi du.\nKategoriaka, honako hauek izan dira gaurkoan Gorlako podiumera igo direnak:\n1. Eneko Agirre (00:12:40)\n2. Pedro Etxeberria (00:13:58\n3. Francisco Javier Alemanno (00:14:27)\n1. Larraitz Sorron (00:13:12)\n1. Ekaitz Erauskin (00:12:43)\n2. Iban Angulo (00:13:06)\n3. Imanol Cid (00:13:11)\nCanicross junior gizonezkoak\n1. Kimetz Etxabe (00:30:06)\n2. Mattin Jauregi (00:31:16)\n3. Aitor Agirre (00:34:51)\nCanicross senior emakumezkoak\n1. Sonia Alvarez (00:31:31)\n2. Saray Rodriguez (00:34:23)\n3. Naroa Garmendia (00:34:53)\nCanicross senior gizonezkoak\n1. Mikel Etxeberria (00:25:09)\n2. Jon Gonzalez (00:26:33)\n3. Gaizka Aretzaga (00:27:16)\n40 urtetik gorako beteranoak emakumezkoak\n1. Almudena Ugarte (00:37:15)\n40 urtetik gorako beteranoak gizonezkoak\n1. Jose Felipe Larrazabal (00:25:04)\n2. Pedro Etxeberria (00:26:26)\n3. Txetxu Tamayo (00:27:05)\n50 urtetik gorako beteranoak gizonezkoak\n1. Fernando Cobos (00:27:46)\n2. Joxelu Albizuri (00:32:48)\n3. Iñigo Etxaniz (00:33:15)\nGorlako III. Mushing txapelketa\nMaite Txintxurreta 2015 abe 13 Bergara


Alokairurako etxebizitza premiarik badago? - Urdiain - Guaixe.eus\nGuaixe 2019-12-26 08:55\nUrdiaingo Udalak jakin nahi du urdiaindarren artea etxebizitza alokatzeko zein premia dagoen. Horregatik, galdetegi bat prestatu eta urdiaindarren artean zabaldu du. Bost galderaz osatutako galdetegi anonimoa da. Erantzuna ematen duenaren generoa eta adina zehazteko eskatzeaz aparte, honako galderak daude inkestan: zenbat logelatako etxebizitza hartu nahiko lukeen errentan, zenbat denborarako alokatu nahiko lukeen etxebizitza eta atzenekoa errenta aitorpenean aitortutako diru sarrerak gutxi gorabehera zehaztea. Iradokizunak egiteko aukera ere ematen du inkestak.\nInterneten dagoen galdetegia, edo paperezkoa, hilaren 30era arte erantzun daiteke. Paperezko galdetegia erantzun nahi duten urdiaindarrek herriaren etxean jaso dezakete eta, behin beteta, han bertan utz dezakete.\nDavid Oroz Alonso alkateak azaldu digunez, etxebizitzen inguruan dugun kezkaren harira egin dugu galdeketa. Batez ere, gazteendako etxebizitzen inguruan dugu kezka. Bada ideia konpartitu bat herrian esaten duena gazteek nahiko luketela emantzipatu, baina ez dutela etxebizitza bat alokatzeko aukera errealik”. Galdetegiko erantzunak jaso ondoren, Orozek azaldu digu udalaren nahia zein den: “urdiaindarren alokairuzko etxebizitzen eskaera kopuru potentzialaz ideia egitea. Horren inguruko hausnarketa ere zabaldu nahi dugu”. Alkateak gaineratu duenez, “udalak gai horretan nola lagundu dezakeen ere hitz egiten ari gara. Uste dut herri askotan gero eta garrantzia handiagoa hartzen ari den gaia dela etxebizitzarena”.


Sagardoak elkartzen gaitu - Nontzeberri\nHasiera/BERTSOTAN/Sagardoak elkartzen gaitu\nGipuzkoako Sagardogileen Elkarteak, Musika Bulegoa Elkarteak eta Bertsozale Elkarteak Sagardoak elkartzen gaitu ekimena abiatu dute. Egitasmoaren barruan, bertso saioak izango dira datozen asteotan Gipuzkoako hainbat sagardotegitan.\nSagardoa eta bertsolaritza betidanik egon dira lotuta, eta aspaldikoa da harreman hori. Aurtengo uda bereziak harreman hori estutu egingo da gehiago, Gipuzkoako Sagardogileen Elkarteak eta Bertsozale Elkarteak antolaturiko egitasmoa batekin.\nHortaz, Gipuzkoako hainbat sagardotegitan bost bertso saio izango dira, eta horietako bi bertso otordutarako txartelak jada eskuragai daude.\nUztailaren 15ean izango da lehena, Adunako Aburuza sagardotegian. Eli Pagolak eta Unai Mendizabalek egingo dute bertsotan, Aitor Mendiluze gai jartzen arituko dela. 20:30ean hasiko da. Uztailaren 24an da bigarrena: Astigarragako Astarbe sagardotegian bertan, 18:30ean hasita, eskainiko da mokadua eta bertso saioa: Agin Laburu eta Maialen Lujanbio arituko dira librean. Uztailaren 26an eta abuztuaren 7an eta 29an ere izango dira saioak: horietarako txartelak eskuragai dituzue www.sagardoa.eus atarian.


Iritzia: Zuzendariari gutuna - Nafarroako Hitza Iritzia: Zuzendariari gutuna – Nafarroako Hitza\nIritzia: Zuzendariari gutuna\n2020, abenduak 18 Albisteak, Iritzia, nafarroa 1067\nAurten ez dut serie bat bera ere ikusi. Ingurura begiratzearekin, aski. Egia esan, ez naiz inoiz seriezalea izan. Onerako eta txarrerako. Konpromiso batzuei eutsi eta beste batzuei ihes egiten uzteko urtea izan da 2020a. Urte berezia, baina bai, urte guztiak dira bereziak.\nEtxean pasatu dugu sekula pasatu ez dugun denbora, eta zortea izan dugunok gozatu dugu denbora hori. Zenbat denbora behar dugu bakarrik? Zenbatero hartzen dugu denbora? “Behar dugu etzan eta ixo”, kantatzen zigun Sara Zozayak bitartean. Konfinamendua pasatu nuen etxeko balkoipetik pasatu, eta “eraman ezin den zenbat geratu den etxe horretan”, pentsatzen dut orain.\nEgun arrunt batean bete ditut 22ak, aurten. Txikitako desio ezinezko horietako bat, behintzat, betea. Giro polita, entzierrorik ez, kaleak garbi, eta auzoan lasai pote pare bat lagunekin, nahi nuen koloretako soinekoa jantzita. Arruntena eta bereziena izan da, aldi berean.\nBeltxarga beltzaren teoria ere ezagutu dut (eta beltxarga hitza bera ere bai). Ezusteko gertaera bat deskribatzen duen metafora bat da (behatzailearentzat), eragin sozioekonomiko handikoa, eta, gertaera igaro ondoren, atzera begiratuz arrazionalizatzen dutena (iragartzeko edo azaltzeko modukoa dela ematen duena, eta gertatzea espero zela ematen duena).\nNassim Taleb izeneko filosofo libanoarrak 2007. urtean garatutako teoria da beltxarga beltzarena. Talebek berak, hala ere, ez du pandemia teoriaren barne kontsideratzen, ez omen dituelako erabat betetzen teoria horren ezaugarriak.\nDuela egun batzuk asmaturiko eta hilaren 24ko gauean opariak ekartzen dituen ikazkinaren pertsonaia terroristaren inguruan ere hizketan aritu gara gure etxean; baita datozkigun opor egun hauetako guztietako planaren inguruan ere. Kalmatzeko esan dit ahizpa gazteak, uzteko txorradak esateari eta ez flipatzeko, eta esan dit Eguberriak gorrotatzearena modaz pasatua dagoela dagoeneko.\nBukatzear da jada eztabaida interesgarri eta tontoez, isiltasunez eta oihuz, hildakoez eta eraildakoz betetako urte hau. Eta ikusi dugu Egunkaria 30 urte betetzen; ikusi dugu Durangoko Azoka birtual bat, eta Erdaraldia ikusi dugu.\nSentsazioa dut beste edozeinek esan dituenak esan ditudala nik ere, eta ez naizela gai izan pandemiatik burua atera eta haratago begiratzeko. Zer eginen diogu, bada, Angel Errok dioen bezala, “oro esana da aspaldidanik; oro esana da, baina ez nik“.\nEta azken lerro hauek eskaini nahiko nizkioke zuzendariari. Esplikatu zidanari periodikoko Cartas al director atalean ez direla benetan zuzendariari zuzenduriko eskakizun edo mezuak agertzen. Eskuaira eta kartaboiarekin moldatzen irakatsi zidanari. Gure ikastolako pasilloa marrazteko behar genuen ihespuntuarekin nola aritu behar genuen azaldu zidanari. Noizean behin klaseko ordezkariekin bildu, eta beti gure hitza entzuteko prestutasuna agertu zuenari. Eta, hamar urte joan eta gero, gazte bilakaturiko haur horien ahotsa beste edozeinena bezainbeste edo gehiago baloratu eta kontuan hartzen segitu duela demostratu didanari.\nEskerrik asko, Aitor, mundu hau pixka bat gehiago ulertzen laguntzeagatik.\n« “Mendeurreneko kapitaina izateak harro sentiarazi nau”\nMoldatu eta aurrera egin »


Bitxi bat baino gehiago\nEuskal ikur babeslea, arte bihurtua\nEuskal baserrietako ateetan, eguzkia irudikatzen duen lore bat jarri ohi da, espiritu gaiztoak uxatzeko. Kondaira indartsu hori abiapuntu hartuta, Zuloaga bitxi-denda ezagunak marka propioa sortu zuen, eta, 2008an, jauzi kualitatiboa eman zuen: Eguzkilore denda ireki zuen, ezaugarritzat lore hori daramaten modako bitxi-bildumez.\nEguzkiboda izeneko linea berriak ezkontzako eraztunak eta belarritakoak egiten ditu. Horrez gain, neurrirako bitxiak egiteko aholkularitza-zerbitzua eskaintzen du.\nT: 943 431 558\nBitxigintza eta zilargintza gehiago Donostia / San Sebastián-n\nLuxuaren bikaintasuna Bitxigintza eta zilargintza Joyería Olazábal\nEgile-bitxi garaikideak Bitxigintza eta zilargintza Kberbi New\nBereizten duten xehetasunak Bitxigintza eta zilargintza Atlantis\nArtea bizitza den lekua Bitxigintza eta zilargintza Joyería Munoa


Cecilia Payne. Hidrogenozko izarrak - Elhuyar Aldizkaria\nHasiera » Istorioak » Cecilia Payne. Hidrogenozko izarrak\nCecilia Payne. Hidrogenozko izarrak\nSir Arthur Eddington hitzaldi bat ematen ari zen, 1919an Gineako Golkoko Principe uhartera egindako espedizioaz. Espedizio hartan, eguzki eklipse batean egindako neurketekin frogatu ahal izan zuen Einsteinen erlatibitatearen teoria. Cecilia Payne gaztea ustekabean joan zen hitzaldi hartara, txiripaz; azken unean lagun batek joaterik ez eta sarrera eman ziolako. Baina, hitzaldi hark guztiz sorgindu zuen. "Munduaz nuen ikuspegia erabat aldatu zen --idatziko zuen bere autobiografian--, nire gelara bueltatu nintzenean, konturatu nintzen hitzaldi osoa hitzez hitz idatz nezakeela... Uste dut hiru gauez ez nuela lorik egin. Hainbeste astindu zen nire mundua, ezen nerbio-krisialdi baten antzeko zerbait izan bainuen". Astronomo izango zela erabaki zuen.\nLehendik ere argi zuen zientzialari izan nahi zuela. Areago, ezinegonik zegoen momentu hura noiz iritsiko: "beldurrak hartzen ninduen pentsatzean ikertzen hasteko adinera iristen nintzenerako dena aurkituta egongo zela". Eskolan zegoela esperimentu bat ere egin zuen, otoitzaren eraginkortasuna ikertzeko. Azterketak bi taldetan banatu zituen, batzuetarako otoi egin zuen arrakasta eskatuz, eta besteetarako ez. Bigarren kasuan emaitza hobeak lortu zituen.\nEddingtonen hitzaldia entzun zuenean, natura-zientziak ikasten ari zen Cambridgeko Unibertsitatean. Baina hitzaldia eta gero, argi zuen astronomiaren bidetik jo nahi zuela. Denbora batera, Cambridgeko Behatokian egin zen jardunaldi batean, Eddingtonekin aurrez aurre egoteko aukera izan zuen, eta bere desioa azaldu zion. Pentsakor gelditu zen hura, une batez, baina, "ez dut arazo gaindiezinik ikusten" erantzun zion. Hainbat liburu irakurtzeko gomendatu zion gero, baina Paynek irakurriak zituen denak ordurako. Behatokiko liburutegira sartzeko baimena eman zion, orduan, eta bertako astronomiako aldizkari zientifiko guztiak eskura jarri zizkion. Mundu bat ireki zitzaion.\nCambridgeko ikasketak bukatu zituen, baina emakumea izanik, ez zioten lizentziaturarik eman (1948 hasi ziren Cambridgen emakumeak lizentziatzen). Paynek bazekien Ingalaterran gehienez ere irakasle izan ahalko zuela. Eta ez zen hori berak nahi zuena. 1922an Harvardeko Behatokiko zuzendari Harlow Shapley-k Ingalaterrara egin zuen bisita batean, Paynek ez zuen aukera galdu: Harvardera joatea gustatuko litzaiokeela esan zion, astronomian ikertzera. Eddingtonek berak ere horixe gomendatu zion; astronomian aritu nahi bazuen Estatu Batuetara salto egitea zuela onena, Harvardeko Behatokira, esaterako.\nShapleyri ere hitz egin zion Eddingtonek Payneri buruz: "Uste dut etorkizun handia izan dezakeela... gainera, kartsua eta energia handikoa da lanean". Eta ez ziren haiek izan Shapleyk Payneri buruz entzun zituen lore bakarrak. Jende guztiak ezin hobeto hitz egiten zion gazte hari buruz.\nHurrengo urtean joan zen Payne Estatu Batuetara. Harvardeko Behatokian emakumeak hartzeko beka-programa bat jarri zuten martxan, eta Payne programa hartako bigarren ikaslea izan zen.\nShapleyren gidaritzapean doktoretza egin zuen. Lan bikaina egin ere: tesian izarrak zerez eginak zeuden azaltzera iritsi zen. Izarren espektroak aztertuz, izar guztiek funtsean konposizio berdina zutela aurkitu zuen Paynek; batez ere, hidrogenoz eta helioz osatuta zeudela. Hala, garai hartan uste zenaren kontrara, Paynek zioen Eguzkiak ez zuela Lurraren konposizio bera, eta, areago, Eguzkian, eta gainerako izarretan, hidrogenoa beste elementu guztiak baino milioi bat aldiz ugariagoa zela.\nPayneren emaitzak sinestezinak ziren, ezinezkoak. Aditu guztiak konbentzituta zeuden Eguzkiak Lurraren konposaketa bera zuela, eta elementuak proportzio berean zeudela. Tesia argitaratu baino lehen, Shapleyk Princetongo Unibertsitateko Henry Norris Russel adituari bidali zion. Eta hark honela erantzun zuen: "Argi dago ezinezkoa dela hidrogenoa metalak baino milioi bat aldiz ugariagoa izatea". Paynek, azkenean, ohar bat jarri behar izan zuen tesian: "kalkulatutako hidrogenoaren eta helioaren ugaritasunak, seguruenik ez dira errealak".\nBaina urte gutxiren buruan, argi geldituko zen Paynen kalkuluak zuzenak zirela. "Ez dago gozamen handiagorik, onartutako ideien arabera uler ez daitekeen zerbaitekin topo egitea baino" idatziko zuen Paynek.\nAurkikuntza handia izan zen. Baina, hala ere, doktoretza ondoren, ez zuen lanpostu ofizialik izan Harvardeko Behatokian. 1927tik 1938ra Shapley-ren laguntzaile gisa aritu zen. Eta baldintza kaskarrak zirela eta, inoiz lana uztear ere egon zen. "Alde materialetik, emakumea izatea desabantaila handia izan da. Soldata txikien, estatus-faltaren, aurrerakuntza motelen eta abarren istorio bat izan da... Biziraupen-kasu bat izan da, ez indartsuenarena, baizik eta setati eta saiatuenarena", kontatuko zuen autobiografian.\nPaynerentzat ez zen erraza izan zientzialari-karrera. "Iritsi naiz desiratzera lan zientifiko oro anonimoki argitaratu dadin, bere balio hutsagatik egin dezan aurrera edo atzera. Baina ez da desio errealista bat, badakit hori" zioen. Bokazio irmoa zuen, ordea. Eta argi utziko zuen horren beharra gerora ere: "Ez egin karrera zientifiko bat fama edo diruaren bila. Badira modu errazagoak eta hobeak horiek lortzeko. Beste ezerk asetzen ez bazaitu soilik egin; ez baituzu seguruenik beste ezer lortuko. Zure saria izango da igotzen zaren heinean horizontea hedatu egiten dela ikustea".\nBizitza osoa pasa zuen Harvarden; denbora gehiena izar aldakorrak ikertzen. 1938an Shapleyk lortu zuen Payne astronomo gisa kontratatzea. Handik ia 20 urtera, 1956an, professor titulua eman zioten eta Astronomia Departamentuko buru izendatu. Eta 1976an astronomoen komunitateak bere bikaintasuna aitortu zion Henry Norris Russell Saria emanda. Saria jasotzeko ekitaldian honela esan zuen Paynek: "zientzialari gaztearen saria zerbait ikusten edo ulertzen munduko lehenengo pertsona izatearen zirrara da. Ezin daiteke ezer konpara esperientzia horrekin".


Herrigintza | Allartean\nEtiketaren artxiboa: Herrigintza\n2020-02-26 -n allartean-kargitaratuta\nZientzia politikoen arabera, estrategia hirukoitza izan ohi dute mugimendu sozialek: erresistentzia, intzidentzia eta disidentzia.\nHirugarren espazio bat ere zabaltzen da: arazoei irtenbideak ematea, botere publikoetatik harago. «Ez, erresistentzia ez da aski. Gure burua antolatu nahi dugu, gure buruaren jabe izateko. Gu geu gara erantzuna. Autogestioan sakondu eta disidentzia sortu nahi dugu».\nLehengo begiratu batean irudi lezake euskalgintzak bere burua dibertsifikatzea hautatu izan duela. Irudi lezake antolakunde batzuk erresistentziarako jaio direla; beste batzuk, intzidentziarako; eta badirela, halaber, disidentziarako bokazioa dutenak. Hori horrela, antolakunde horiek guztiek sistema bat osatuko lukete, eta sistemak ondo funtzionatuko luke, hiru estrategiak hartzen dituelako. Arreta gehiagorekin begiratuz gero, ezetz ikusten da. Ez da erabat horrela. Hiru estrategiaren zantzuak ikusten dira antolakunde guzti-guztietan.\nEdgar Morinek printzipio hologramatikoa deitu zion horri: zati guztiek osotasun bat eratzen dute, baina osotasun hori zati bakoitzaren baitan ere bada. Zelula baten adibidea aipatu ohi da. Organismoa zelulaz osatu dago, baina zelula bakoitzean organismoaren ADN osoa dago txertatua. Mugimendu euskaltzalea ere horrelakoxea da. Erakunde bakoitzak mugimendu osoaren ADNa biltzen du bere baitan: erresistentzia, intzidentzia eta disidentzia.\nGibel solasa. Litekeena da gobernantza eredu berria(k) ate joka aritzea. Kontzeptua, behintzat, indarrez sartu da gure diskurtsoetan: instituzioek eta mugimenduek elkarrekin jardutea proiektu komunak abiatzeko. Nola deituko diogu? Konbergentzia? Ez dago gaizki esana: erresistentzia, intzidentzia, disidentzia… eta, behar denean, konbergentzia ere bai.\nKategoriak Sailkatu gabea\t| Etiketak Estrategia, Euskalgintza, Herrigintza\t| Utzi erantzuna\n2018-08-11 -n allartean-kargitaratuta\nBirziklatzera bota aurretik, azken begirada bota diet Udaltop jardunaldietan hartutako apuntei. Udaltop berezia izan da aurten, Euskaraldia ardatz. Nola ikusi duzue ekimena orain arte? Tenperatura egokia hartzen ari da? Ala hotz samar oraindik ere?\nJosune Zabalak euskaraldia nola neurtu azaldu zuen: Behin honetara ezkero…neurraldia ere bai. Klusterrak ere pilak jarri ditu, herriz herri euskaldiaren emaitzak neurtzeko. Zentzuzkoa da. Tamaina horretako egitasmo bati ekinez gero, merezi du emaitzak neurtzea: zenbat jendek parte hartu duen, zenolako motibazioekin parte hartu duten, zenbatean handitu den euskararen erabilera 11 egun horietan (emaitza) eta handik denbora tarte batera zenbateraino eutsi zaion erabilerari (inpaktua).\nEz naiz ni izango hori guztia zalantzatan jarriko duena. Ezta gutxiago ere!\nBaina —egia aitortzera— horrek bakarrik epeltxo uzten nau. Susmoa dut benetako erronkak beste nonbait direla. Jardunaldietan bertan, Zesar, Amaia eta Imanol herrigintzaren magiaz aritu zitzaizkigun eta Tokian tokiko hizkuntza aktibazioaz hainbat gako izeneko lana aurkeztu zuten. Lan horretan herri aktibazioa lortu duten hainbat esperientzia aztertu dituzte eta bertako gakoak definitzen saiatu dira. Horren haritik galdera interesgarriak sortzen dira, jakin-mina pizteko modukoak:\nAdos gaude denok Euskaraldiak egiazko behar sozial bati erantzutera datorrela? Behar hori ondo barneratu dugu? Atxikimendua eta engaiamendua pizteko baliagarria izan al da?\nTalde eragile kohesionaturik sortu al dira? Asko kostatu da? Talde zabalak izan dira? Sektore guztien onarpena izan dute? Nolako lidergoa garatu dute?\nTalde eragileez gain, nolako egiturak sortu ditugu? Irekiak eta horizontalak? Nola funtzionatu dute? Lidergoa elkarbanatzeko moduko egiturak izan al dira? Eraginkorrak izan dira? Eraikitze kolektiborik ahalbidetu dute, ala goitik beherako transmisio hutsa izan da?\nAbiapuntutzat hartu ditugun oinarri teoriko-ideologikoak sendoak izan dira? Eta… prozesu osoan zehar zer ikasi dugu? Zertan aberastu ditugu oinarri horiek?\nEta administrazioaren babesa? Zelan joan da? Babes politikoa izan da? Ekonomikoa? Benetako inplikaziorik egon al da? Eredugarritasunik? Tokian tokiko proiektuak ko-gestionatzeko borondatearen zantzurik egon al da? Ala delegazionismoa? Igurtziak maitasunik sortu al du ala zauri berriak ireki?\nIruditzen zait galdera horietatik askoz gehiago ikasi ahal dela.\nKategoriak Sailkatu gabea\t| Etiketak aktibazioa, Ebaluazioa, Euskaraldia, Herrigintza\t| Utzi erantzuna


Iparra galdu baik (ta bide batez animuak Ondarrutarrari), Iparra ibili dogu egunotan gurian, eta horrek elurtia ekarri dau ixa edozein alturatara. Urduritasun askoko egunak izan dira, Iparra galdu gabe ibiltzia kosta jatan arren, proba pasatu doten sentsaziua daukat. Ikaragarrixa izan da.\nSei egunetan 500 argazkitik gora. Oin aukeraketa itxen euki ditxut lanak, blogian gutxi batzuk sartu eta bideuak itxeko ere materixal gehixegi, uff, hau bai lan nekeza, baina politxa ere bai berriz bizitzia.\nMartitzenian konpainia ezin hobian jun nintzan Karakatera, kontu kontari, eta goixan elurtetxua zauan ordurako, baina oindiok eskixak atara gabe jun ginan\nOstegunian biharretik urten eta Aittolako parkinera jun nintzan. Eskixak hartu eta Erlo aldera, ia ze panorama zauan.\nIzkiturri pasata, Ksoksoteko bidegurutzia beti da haize lekua, baina ostegunian justu hori pasatzen bekoki bat sartu zan eta elur pinportak ero erdi txingorra eta demaseko haiziakin, eta tximista batek ere jo zuan. Jota akojonau, fokak denbora errekorrian kendu eta itxurrixan nauan berriz ere.\nBehin horraino junda, ezin etxera erretiratu, eta Izkiturritik behera dauan zulorako maldan ibili nintzan jeitsera batzuk itxen elur hautsetan, ilundu zan arte.\nIluntziaz bat, animaliren baten zaratak entzuten hasi nintzan. Urbixako erbixan ondoren, ez nuan beste sustorik nahi, eta di-da urten nintzan handik gabian bakarrik kaka praketan!\nBarixakuan berriz ere biharretik urten eta gora. Oinguan elurra askoz beherago zauan. Bada ezpada, Madarixan laga nuan furgonia, eta hemendik abantau nintzan Erlora.\nOinguan bai, lortu naban tontorra itxia, ero hori usten dot, ze ez nuan gurutzia aurkitxu. Normala, kendu zabenetik ez dao ta, kar kar kar\nGoiko partian ez zaon elur gehixegi, eta eskerrak eski zaharrenak eraman nitxuan, ze marka batzuk egin niozen! Halere, sekulako hautsa aurkitxu naban barixakuan.\nEta berotze ariketak inda, barixaku gabian sekulako kalenturia zauan Iratxon! Jacan bageunde bezela, mundu guztia komentatzen nundik ibili zan, ze plan bixamunerako, zelako elurtia zauan batian eta bestian... Amazing!\nGuk Urbixan Grande Course bat itxeko asmua zaukagun, Arantzazutik Aizkorrira ixo, kanalaundi bajau, eta ondoren ikusi Sandratitik pasatu edo Artzanburuko lepotik, eta indarren eta elurran arabera tontor gehixo in.\nBaina Maite ta Zubik Iratxon esan ziguten eurek seguruenez Anbotora jungo zirala, Bizkaixan elur gehixo bota zabala, eta kanalaundi aurrerago ere egongo zala zain.\nJoooder, egixa! Izango dira hamarbat urte Anbotoko bertikala jeisteko gogua daukadala, Pyrenaican Eneko Pouk argitaratu zabanetik, baina gutxitan egon dia baldintzak, eta egon diranian, beti piriniotan entrenatzen edo lasterketaren bat itxen harrapatu nau. Aurten bai, aurten aspaldiko partez elurra eta mendixa beste era batian disfrutatzen ari naiz, eta gainera holako aukerak parian tokatzen jataz!!!\nPlana kanbixau, eta goizeko 7:30etan geratu ginan urtetzeko Arrazola alderuntz.\nErmuako tunela pasau, eta egixa, Durangaldian askoz elur gehixo! Arrazola baino lehenago aparkatu genduan, buelta zirkularragua itxeko asmotan, Arrazolatik bidegorritik bueltatzen bukatzeko.\nElurra behetik zaon arren, oso umela, eta goixan espero genduan hautsakin zuekuak ez itxeko, eskixak porteatzen hasi ginan, baina ordu laurden inguruan jantzi genitxuan. Lekuren batian eskixak kendu biharra zaon arren, elurrez nahiko ondo, eta altuera pixkat hartutakuan, sekulako elurtia aurkitxu genduan!\nHalere, ixotzen guazen einian bildurtzen jun ginan. Kostra zauan, ihintzak eta lanbruak kostria laga zuan elurretan, eta halako jeitsiera bikaina, elurrez lepo egon arren, ez zauan bizperako elur hauts soltia!!!\nArtian behelainua zauan, eta ez genduan urrutira ikusten, baina behelainua jun eta epeltasuna sartuko balitz akaso kostria bigundu?\nHorretan, Arrazolatik zatozen Durangaldeko dozena erdi bat eskialpinistakin juntau ginan, eta hauek ingurua primeran ezagutzen zabenez, zabaldutako autopistia aprobetxatu genduan. Behelaino artian primeran ixo gintxuzten. Eskerrik asko Ekipooo!!!\nEsaten ziguten sekulako elur kapa zaola, han inguruko harri ta kanal asko tapa tapa inda zaudela! Bertakuak ere harritxuta!\nHalako batian lepora iritsi ginan, eta tontorrera falta ziran metruak harri artian itxen ez hastiarren, hauek buelta eman zaben, eta ni Txiriosek zabaldutako bidian gora! Albertok esaten duan bezela, mixtua badao ere pasatzen da, kar kar kar. eta txiriosek primeran asmatu zaban harri gutxien hartzeko lekutik\nEgixa esan, Anboto tontorreraino eskixekin ixotzia, eta tontorretik eskixekin bajatzia ez da eguneroko kontua, eta halako kontu espezialak merezi zuan harri artian ibiltzia. Eskixeri aberixa askorik ez itxeko kontu handixakin, hori bai!!!\nEta jeitsiera allau zan, ze badakizue zer esaten daben, ez daola elur txarra, eskiatzaile txarra baizik.\nAzkenian, egixa esan ez zan elurrik onena, baina kostra nahiko erretz apurtzen zan, eta defenditzeko lain jeitsi ginan! Hori bai, espinillak ronpehielosak moduan zixezen, kostra apurtzen bira bakoitzian. Baztar batian pago gutxi batzuk bazaozen, eta sirimirixak kostra itxen dabanian arbolapian hobeto egoten danez, han tartian sartu ginanian, eta hautsa ere aurkitxu genduan, baina magal horretan ez dago arbola askorik, Ooooo.\nAkojonantia da 1000mtako jeitsiera bat eukitzia hemen EHn. Piriniotako eski pistetan ez dia egongo 1000m jarraiko jeitsiera asko!\nUdalatx ere barrenian\nBehera allau, eta pixka bat despejatzen hasi zan, eta berriz ere beste ixoera bat itxia pentsatu genduan. Joe, bi ixoeratan ixa 1900m! Kagate!!!\nBigarren buelta leporaino ixo genduan, eta behera. Bigarren honetan usten dot bira bakoitzian urtetzen jakula txillixo batek. Ez zan elur hautsetan biratziarren, ez ekibokau, espinillak ordurako minduta, eta kostria berriz apurtzerakuan, sekulako minakin handitxuta bukatu genduan (oindiok beltzunia daukat!).\nEtxian izotza jarrita espinilletako handitua bajatzeko\nBaina gustoko lekua aldaparik ez, eta espeziala izan zan Anbotoko iparra 10 urtian begira egon ostian birritxan inda bueltatzia.\nAzken metrotan guarreatzen\nZapatu iluntzian berriz ere kalenturia Iratxon, kar kar kar. Candaneko Donpas ematen zuan, ez zauan beste konturik, danak alterauta! Hauts zuri kargamentu bat allau zala antzematen zan, kar kar kar. Arbolarik ez zauan leku guztietan kostra omen zauan, beraz, ixa danen konklusiua, basora jun bihar zala, berdin da nora, baina basora!\nBa gu horretan ere rrrarrro rrrarrro rrrarrruak! Guk bezperan pendiente laga genduan Aizkorrin Grande Course bat in nahi. Berriz ere goizeko 7:30etan martxa, eta Arantzazura jun ginan. Jooooder nola zauan hura, ematen zuan Altitoy in bihar zala, danak ezagunak furgonetekin!!!\nDanek esaten zaben Iturrigorri eta Elgeako mendikatian arteko basuetan primeran zaola, eta hara zijuazela eskiatzera.\nGu aldiz, kranpoiak, pioletak eta espinillerak hartuta! Atentziua deitzen gaurkuan ere, gehixen bat jendiak zeozertaz berba egin zezan, kar kar kar.\nFonda ixa iglu bihurtuta\nUrbixa pasau eta Aizkorrira ixotzen sekulako izotza topau genduan zati batian, baina hura pasau eta berriz ere kostra, ixotzeko primerakua.\nBehelainua eta haizia zauan, eta ez zan gehixegi ikusten (bueno, aurreko aldixan baino askoz gehixo). Eskerrak gure aurretik jendia pasauta zauan, eta haien markeri segika jun ginan.\nPuntu batian, ordurako ixa goixan, baina trabesia tokatzen dan lekuan, izotza aurkitxu genduan berriz ere. Bada ezpada kranpoiak eta piolua eskura, ze ez zan gehixegi ikusten, eta han konturatube Iparreruntz labaintzia ez da bromia!\nAtzetik zatozen hirukote batek harrapatu gintxuan, bat GPSakin, eta hari eskerrak jarraitxu genduan bidia.\nPixka aurrerago beste bikote tenista bat. Hauek ere adoptau zitxuan GPSdunak eta artaldian eraman gintxuan Aizkorriko tontorreraino behelaino artian.\nPolitxa izan zan. Kranpoiak jarritxako lekutik ez genduan gehixo izotzik aurkitxu, baina tontorreraino jun ginan arte gu kranpoiak jarritxa eta piolua eskuan!\nHalako batian agertu zan tontorra behelaino artian. Espezial zauan\nGoiko txabolan Kanalaunditik ixotako jendia zauan. Esan digutenez, jesukriston kostria zaola. Eurak primeran ixo zirala, baina eskixekin jeisteko kaka! Barixakukuak izango ziran markak zaozela ere esan ziguten.\nHori baino lehenago ere burutik kenduta zaukagun kanalaundi bajatzeko plana, eta pentsatzen gaozen Aratzeraino jutia, baina Aizkorrira bidian behelainotan GPSan atzetik nola jun ginan ikusitxa, itxu itxuan, onena etorritxako bidetik bueltatzia izango zala pentsatu genduan.\nMokadutxo bat jaten geunden bitxartian, momentu batian eguzki pixkat urten zan. Lainuen gainian zauan eguzkixa, ta han agertu zan. Momentu horietan ikusi genduan beste alderuntz ere bazaudela eski marka batzuk, Sandrati edo Oltzeruntz.\nBerotu ginan, eta jeitsiera beste aldera itxia pentsatu genduan. Markak segitzen hasi ginan, eta momentu batian bikoizten ziran, batzuk Sandrati ingururuntz edo, eta bestiak Oltza alderuntz.\nSandratira bajau eta Aratz ixotzia plan politxa izan leiken, baina ez zakigun hortik markak egongo ziran, eta GPS gabe, B plana pentsatu genduan. Oltze ingurura bajau, Elgea ingurura jun, eta Iturrigorrira bajau basotik!\nOltzera bueltau ginan, eta hamabost egunian bigarrengoz neretzat paradisua zeharkatu genduan. Ez zauan inor, gu bakar bakarrik, sanblas kapa zurixa gainetik, arbolak ere txuri ikaragarriz, hau suertia daukaguna horrelako elurtiaz disfrutatzeko horrelako lekuak eukitxa!!\nEta allau ginan Urbixara edo Elgea alderuntz hartzeko bidegurutzera.\nAtzeko muinua eskumatik pasatu bihar genduan, pixka bat bajatu eta hurrengo bidegurutzian aurrera segi.\nBaina basua hain zauan ederra, hasi ginan argazkixak ataratzen, eta asko bajau biharrian, aurrera segitxu genduan eta elur hauts solte soltian urduritasuna sartzen hasi jatan.\nUff, insoportablia jartzen naiz horrela daonian, eta esan nion txiriosi, hi bale hainbeste argazki eta ostixakin. Guazen baso zabal hau aprobetxatzera. Elgeako erroten ingururaino jun biharrian, hemendik behera hartu eta Iturrigorrira jeisten bagera?\nGaldetu zidan ia ingurua ezagutzen naban, eta bai, zeozer ibilitxa nago inguru horietan, goitxik, baina behera bajatzen azkenian Iturrigorrira allauko ginala esan nion, ez zaola asko ezagutu biharrik, eta ia nik daukadan orientaziuakin ez zan fidatzen! kar kar kar\nBai, bai, noski. Benga, mundiala dago, eta ni ere berotuta nabil. Guazen pagadixa bajatzera.\nUff, inprecionantia zauan, pagadi zabala, elur basia ondo inda, eta gainian elur hautsa. Zer gehixo eskau leike hemengo baso bati?\nBa ez galtzia eskatzia ez zan gutxi eskatzia izango. Errekasto bateraino jeitsi ginan eta hemendik fokak jantzi eta eskumako aldeko pagadixa zeharkatzen hasi ginan pixkat altuera irabaziz, Urbixa azpikaldian egongo ginan esperantzan, errekan lautada pasatu eta berriz ere Iturrigorriraino jeitsierakin segitzia zan asmua.\nBaina halako batian lainua altsatu, eta pagadixa zabaldu zan, eta, glup.\nTxiri, akatuko nauk, ez dakit nola, baina esango nuke hor parian Lautada ageri dala, hau ez dala Arantzazuko errekastua. Azpixan ageri zan herrixa Zalduendo izan leikela.\nJoe, hori desorientaziua, Malkorra errekan ero egongo ginan. Basuan eta lainuan itxuakin eta nerbixuekin, konturatu ere ez ginan egin noruntz hartu genduan, eta justu pentsatutakuan kontrako norabidia hartu genduan. Hori bai, astebukaerako eskiada onena izango zan seguruenik, merezi izan zuan, kar kar kar\nNun geunden arrastorik ez, baina oinguan basua zuzen altsatzen hasi bihar izan ginan, zuzenian goruntz. Sekulako malda zaukan.\nEz genduan nahi GPSan trackbacka jartzerik eta Urbixara bueltatzerik oindiok. Mugikorrian OruxMapsen beitxu genduan, eta Araia onduan geundela jartzen zuan. Bazakigun hain ekialdera ez geundela, baina honek ere konfidantza askorik ez zigun ematen.\nBasua remontau eta goraino allau eta nik uste Malkorra alderuntz hartu genduala ertzian. Oindiok ere oso desorientatuta, ia nun desbideratu ginan buruari galdetzen, baina magal horri segika Elgea alderuntz daozen tontorretaruntz allau bihar ginala pentsatzen.\nDerrepente ahots batzuk entzun genitxuan behelaino artian. Korrika abantau ginan eta lauzpa bost tenista ikusi. Haueri galdetu genien ea Elgeako mendikatera ondo gindoazen, eta ezetz. Aber nundik zetozen, eta Galarretatik zetozela.\nKatxiszerbeza, edarra egin dogu berriz. Oinguan bai TrackBacka jarri genduan GPSan Urbiara bueltatzeko, bukatu zan abenturatxua. Bueltan, gain baitan geundela, 3H pasatzen dan bidia zala pentsatu nuan, baina hitzegiteko lizentzia guztiak galduta neuzkan ordurako\nPagadi hori bajau, eta han nun agertu jakun galdu aurretik aurkitxu ez genduan bidegurutzia!\nEta tentaziua berriz ere. Justu Iturrigorrirako PR bat markatzen dau seinaliak. Zer, animatuko gera? PR bada, erretz topatuko dogu bidia!\nEta txiriosek ere konbentzitzeko gutxi bihar duanez, Iujuuuu, beste baso bat jeisten hasi ginan, baina...\nKonturatu ordurako errekasto bat. Hori eskibatzera jun, eta beste errekasto bat. Azkenian behera jeitsi eta gurutzatu bihar\nEta ondoren beste errekasto bat. Albotik segitxu, eta laister beste bat. Ez dakit azkenerako zenbat errekasto pasatu genitxuan.\nBikote ofiziala izango balitz, onuzkero haserretu eta dibortziatu ginan, baina gure artekua ez danez ofiziala... eta barrenian badakit gustatzen jakola, kar kar kar\nHalere, nere orientatzeko kapazidadiagatik entzun bihar izan nitxuan, bi ordutan bi bidar galtzia ere... ejem. Justu Elgoibarren egingo dan orientazio probaren berri eman zigun Zubik barixaku gabian, eta Txirios eta bixok animatuko ginala seguruenik, baina hau kontau ondoren, ez dot uste irabazteko aukera askorik eukiko dogunik, kar kar kar\nEta bueno! Halako batian, errekasto bat pasatu ondoren, Txirik esan zidan eski marka zahar batzuk zaozela. Haieri segika, allau ginan eski marka berrixetara, eta haieri segika jeitsi ginan Iturrigorriraino!!\nBeheruntz guazela, ikusi genduan Malkorrara markatzen duan bidegurutzia, hau da, nora urten bihar ginan errekastuetara eskiatzen bajau izan ez bagina.\nOrdurako oso zurratuta gaozen, ixa egun osua basuan bidia zabaltzen ibili ginan, baina leku politxetan eta oso lasaixetan ibili ginan, eta oso gustora bukatu genduan eguna\nUrbixarako bidegurutzera urten ginan\nBegirada bat atzera, zulotik gentozen\nEta buelta Arantzazura, sekulako palizakin gainian. Desnibel asko ez genduan in, 1500m inguru, kilometruak ere asko ez, 22km, baina halere, guretzat Grande Course bat izan zan Urbixako inguruetan. Ikaragarrixa zer eskaintzen daban elurrak!!!\n(pooor komentarlo, Altitoyko furgona ta malladun guztiak ospa inda ordurako... flojeras batzuk dira, kar kar kar)\nGalduta nundik ibili ginan jakin nahi dozuen kotillentzat, GPSan datuak hemen!\nEta ez daoz lau bost gabe, edo horrelako zeozer esaten dabe gazteleraz. Ba lau eski egunen ostian, astelehenian berriz ere Erlora! Oinguan Javikin in nuan plana, biharretik urten eta zuzenian Aittolako parkinera!\nBazan ordua eguraldi onakin eskiatzekua, baina ez zauan barixakuko elur hautsa, hemen ere kostra zauan zapaldu gabeko lekuan. Elgoibarren esaten dan bezela, Dana ta gaztaia ezin leike!\nHalere, jende asko ibili da eta primerako bidia aurkitxu genduan jendian marken gainetik\nBasua oindiok ikaragarri zauan, arbolek ere elurra mantentzen zaben, joe, jausiberri balego bezela!\nAnboton silueta nabarmen atzian\nEguzkixa ezkutatzen ikusi genduan Erloko tontorretik. Uff, ze gaba zauan! Haizerik ez, epel epel, espezial. Baina argazkixan ikusten dan bezela, kostran brillua ere nabari. Pentsatziak bakarrik jeisteko izango ziran komerixak...\nZeozer jateko geldituko ginan galdetu nion Javiri, eta bi sorpresa euki genitxuan. Lehena, motxilaz aldatu nuanez, Frontala ahaztu nuan beste motxilan, eta etxian zauan beste motxilia, KK!!!\nJavik esan zidan berak furgonan bazeukala bat, nahi banuan jeitsi eta hartzeko.\nGuztiz ilundu aurretik bajatzia komeni jatala esan nion orduan.\nJode, Javi, bigarren sorpresa ona izan zan, bi garagardo atara motxilatik, elurretan sartu, eta esan zidan: Benga Piru, guazen lehen bait lehen frontalan bila, eta hartara beste igoera bat ingo dogu, eta garagarduak hemen lagata, fijo igoko gerala honaino!\nKar kar kar, hau dok hau personajia!\nAhal zan moduan bajau ginan jendian marketatik, ze indako bidetik urtetzen ginanian kostran ezin eskixak dominau. Ez daola elur txarrik, eskiatzaile txarra baizik, eta hori nabarixa zan hemen.\nEskimal, eta gainera bekokigailu gabe! Hau marka neria!!\nParkinera bajau, beste frontala hartu, eta berriz ere tontorrera, baina oinguan beste ilusio batekin, hornidurara allatzeko ilusiuakin. Egixa esan, egur hotsian ixo ginan gora, tontakeri askoripe. Munduko errekorretik gertu geratuko ginala pentsatzen dot, Lariz bere igoera onenian ere hutsan hurrena lagatzeko bezela, ixa.\nARVA garagarduekin laga genduan, eta bilaketa bat in, eta zuzenian iritsi ginan erreskatera. Salbatu genduan edari isotoniko errekuperantia. Pago baten azpiko harri batzutan jarri, eta disfrutatu genduan konpainiaz, gabaz, garagarduaz, eta txokolate-naranjekin. Espezial\nHori karetua, argi dago selfixak ez dirala nere puntu fuertia, jeje. Txapel berde okerrek zenbat min in daben EHn\nAsteartea, lanondoko eguna, hori ospatutzeko bagoaz Erlora, bagoaz Erlora, bagoaz Erlora, laralara la. Seigarren eguna segidan eskiatzen\nBezperan bi Erlo egin ondoren, ibilbidia aldatzia tokatzen zan. Kakute alderuntz tiratu genduan. Jakitun nintzan tontorrian harri asko egongo zirala, baina espero nuan pagaditik zelai batera urten, eta berriz ere pagaditik barrena Erlorako bide normalera ataratzia.\nMuskurutxu parez pare, Hirukurutzeta, Atxolin eta Karakateko gaina ere\nBehin gaina hartzian, sekulako bistak daoz, Azkoitxi azpixan, Aizkorri parez pare Samiño eta Izazpi ostian, Muskurutxu ere bertan. Iluntzen hasi zan arren, argitxasun asko mantentzen zan, ez dakit argiteri kutsadura eta elurragatik edo zergaitik, baina bisibilidade ona zauan.\nGainetik jun ginan pixkat, leku aproposa momentuz eskiatzeko, baina jakitun nintzan Kakuterainoko ertza ez zala batere eskiablia, eta iparralderuntz jeitsiera aurkitxu nahi nuan, baina ez nintzan seguru akordatzen nun zan.\nAralar barrenian txuri txuri. Zelako erregalua izan dan aste hau\nIluna gerturatzen, eta gu oindiok iparreko zelairuntz urtetzeko bidia topatzen. Azkenian pagadi bat zeharkatzen hasi ginan eta allau ginan iparreko zelaira. Sekulako kostria zauan, ipar orientaziuan eguzkixak ez zuan kostria bigundu. Zelai hori ahal zan moduan bajau, gutxienez bizirik urten ginan, eta pista bat hartu nahi nuan, baina azkenian Javiri ezagutzen ez nuan pista berri bat erakutsi nion (hau bai forma politxa galdu ginala esateko eh?)\nEta halako batian iritsi ginan itxurrira allatzen dan bidera. Hemendik aurrera bide normaletik ixo ginan Erlora.\nBaina justu fokak jartzen gaozen momentuan, zerutik su bola bat Azkoitia gainera erortzen ikusi genduan. Dudia sartu jakun Izar-uxo bat izango zan, edo Azpeitixarrek botatako zeozer, ze hauek beti dabiz gerran. Eskerrak radixuan entzun genduan ondoren leku askotatik ikusi omen zan izar uxo bat izan zala! Demasa izan zan!!\nGaurkuan haizia zabilen tontorrian, eta garagardorik ez, baina halere gaba politxa zauan, bisibilidade askokua\nLeku berian Selfixa egun bat beranduo\nUff, hau paliza izan dana. Ez nuke egunero eskiatzeko aukera dauan leku batian bizitzerik nahiko, batez ere zuengatik, honaino irakurtzera iritsi bazerate, paliza edarra jaso dozue zuek ere, kar kar kar\nBideuekin sekulako atzerapena daruat, bideo zaharrak jungo naiz itxen eta eskegitzen, horrelako beste Ipar haize eta elurte bolada berririk etortzen ez bada behintzat.\nMomentuz hemen irteera hauetakuak:\nErloko lau egun


Jules de Polignac - Wikipedia, entziklopedia askea.\n1829ko abuztuaren 8a - 1830eko uztailaren 29a\n← Jean Baptiste Gay, vicomte de Martignac (en) - Casimir-Louis-Victurnien de Rochechouart de Mortemart (en) →\n7. Frantziako lehen ministro\n← Jean Baptiste Gay, vicomte de Martignac (en) - Luis Filipe Frantziakoa →\n← François-René de Chateaubriand - Anne Pierre Adrien, duc de Montmorency-Laval (en) →\nVersailles, 1780ko maiatzaren 14a\nParis, 1847ko martxoaren 2a (66 urte)\nBarbara Campbell (en) (1816ko uztailaren 6a - ezezaguna)\nCharlotte Parkyns (en) (1824ko ekainaren 3a -\nJules-Armand de Polignac (en)\nCamille de Polignac (en)\nAlphonse de Polignac (en)\nPrincess Yolande de Polignac (en)\nAglaé de Polignac (en)\nArmand de Polignac (en)\nMelchior de Polignac (en)\npolitikaria, diplomazialaria eta slaveholder (en)\nJules de Polignac (Versailles, 1780ko maiatzaren 14a - Paris, 1847ko martxoaren 2a) frantziar politikaria izan zen. 1829-1830 bitartean, erregea Karlos X.a zela, Frantziako lehen ministroa izan zen.\n1867an Hendaian Mauresque Etxea eraikiarazi zuen.\nGeorges Cadoudalen konplotean parte hartu zuen; preso hartu zutelarik, ihes egitea lortu zuen. 1814an Parisa itzuli zen Artoisko kondearekin, geroago Karlos X.a Frantziakoa izan zenarekin, eta 1815ean Borboikoei jarraitu zien Gantera. Luis XVIII.a Frantziakoaren agintaldian ere Artoisko kondearen taldeko kidea izan zen. Frantziako pare hautatu zuten, baina uko egin zion Gutuna zin egiteari, erlijio-arrazoiak zirela eta.\n1820an Erromako printze titulua jaso zuen, eta 1823-1827. urteetan enbaxadore izan zen Londresen. 1829an Kanpo Arazoetarako ministro izendatu zuten eta urte berean Kontseiluko lehendakari hautatu zuten. Liberalen gaitzespena jaso zuen Ingalaterrarekiko eta Eliza Katolikoarekiko erakusten zuen mendekotasuna zela eta. Europako egitura politikoa berriro antolatzea proposatu zuen Otomandar Inperioaren gainbehera etorri zenean, baina asmoa bertan behera geratu zen Prusia ados ez zegoelako. Aljeriako espedizioa antolatu zuen, eta horren ondorioz ingelesen kidetasuna galdu zuen.\n1830. urteko ordenantzak erredaktatu ondoren aginpidea utzi behar izan zuen, eta Granvillen atxilo hartu zuten Ingalaterrara ihes egin behar zuenean. Pareen ganberan azaldu behar izan zuen eta, titulu guztiak kendurik, bizi guztirako espetxe-zigorra eman zioten. 1836an amnistia lortu zuen.\nWikimedia Commonsen badira fitxategi gehiago, gai hau dutenak: Jules de Polignac\nMultimedia: Jules, prince de Polignac\nBNF: 107462157 (data)\nOpen Library: OL4636599A


Ion Muñoa eta Eneritz Gorrotxategi - Goierriko Hitza : Goierriko Hitza\nEtxe barruetarako eta epelerako giroak hasi zaizkigu. Aroak kanporako laguntzen ez zuenean sukaldeko epizentroan gauzatzen ziren eginkizun askotxok ez dute lekurik ...\nEtxe barruetarako eta epelerako giroak hasi zaizkigu. Aroak kanporako laguntzen ez zuenean sukaldeko epizentroan gauzatzen ziren eginkizun askotxok ez dute lekurik gure egunotan: ordu gutxi pasatzen ditugu gure etxeetan, indoaba jaulkitzen, josten, karta-jokoan edo bertso zaharrak kantatzen. Bizitza modernoan, ikus-entzunezkoak dira epizentro etxean nahiz kalean. Telebista, telefonoa, ordenagailua, tableta… gailua edozein delarik ere, bideo, serie, pelikula, programa, kirol emanaldi eta abarrek entretenitzen gaituzte giza-abereok ordu galduetan. Halakoxe bizi ohiturak hartu ditugu!\nBaditugu, ordea, euri-haize-hotz egunetarako beste lagun aski interesgarri batzuk ere denboraren joanean, orduak ez ezik, barnea ere betetzeko: liburuak. Ez naiz hasiko irakurketaren eta liburuen onurak idealizatu eta jendeak gehiago irakurriko balu gizarte askoz hobea edukiko genukeela eta halakoak esaten. Baina ezin uka nezake, tristuraz bizi dudala, Durangoko Azoka bezalako fenomeno euskaltzaleek duten arrakasta eta euskaldunon irakurketa datuak bat ez datozela ikustea. Zenbat idazten eta argitaratzen den Euskal Herrian eta zeinen gutxi irakurtzen dugun! Herrialde nordikoen hezkuntza eredua, amatasun-aitatasun laguntzak, fiskalitatea eta abar eredu jartzerako, hango irakurketa ohiturei ere begiratu beharko geniekeela uste dut. Netflix ikusiz iluntzero indoaba jaulkitzen aritzen den gizarterik ez dut imajinatzen gurean; ezin etsi niezaioke ordea, barru-eginkizunetan irakurketak denbora gehiago duen herria irudikatzeari. Idatzbizi edo irakurleprest gisako kontzeptuak asmatuko bagenitu lagunduko luke agian?\nEgia da urteek aurrera egin ahala bizimodua ere aldatu egiten dela, ohiturak… Eta neurri batean, hala behar gainera! Baina egia da modernizazioaren garapenari edota ohitura bat edo beste nagusitzeari norberak jarri beharko liokeela muga. Etxean bi ordenagailu, beste horrenbeste tablet, bideo jokoak, gela bakoitzean telebista bat eta ez dakit nik zenbat gailu gehiago izan, edo telebista bat, guraso adina mugikor, eta tablet bakarrarekin moldatu. Abanikoa zabala da, baina dagoen horrek era batera edo bestera moldatuarazi dezake epeleko giroa: bakoitza bere gailuari begira izatea edota denek adostutako haurren marrazki edo filmeren bat ikustea esaterako, edota irrati gisa hartuta, begira egon beharrik gabe karta jokoan aritzea. Edo bakoitzak bere gustukoa irakurtzeko musika lasai bat jarrita tartetxo bat egitea… Bizitza modernoaren estiloa, nork-bere egin dezakeela eta egin behar duela uste dut.\nLiburuak noski direla aisialdirako lagun, baina nik uste dut gakoa, txikitatik liburuak esparru ezberdinetan plazer iturri direla erakutsi eta ikastea da; etxean, eskolan, lagun artean… Zenbati entzun ote diozu inoiz, «eskolan irakurtzera behartzen gintuztenean…» esaldia? Ezberdina da irakurketa norberak bere bidetik bideratzea edota agindutakoa irakurtzea. Bada, aukeraketa horretan asmatzeko, Durangoko Azoka baino plaza zabalagorik ba ote da? Baina han erositakoa irakurtzeko adina tarte hartzen ote dugun… Hori izan liteke akaso galdera. Dena proposatzea izaten denez, Ion, norbaitek irakurri edo entzun dezake zure proposamena, eta akaso datorren urtean idatzbizi eta irakurleprest txokoak egokitu! Epelean, goxo ibili!